65
Protiv idola, a za Jerusalim
1 „Potražili su me koji nisu pitali,
našli su me koji nisu iskali.
Rekao sam: ’Evo me! Evo me!’
puku koji moje ime prizivao nije.
2 Ruke svoje pružao sam vazdan
prema narodu odmetničkom,
koji putem nevaljanim hoda
po svojim zamislima;
3 narodu koji me u lice
izaziva stalno,
žrtve prinose po vrtovima
i kade na opekama,
4 borave po grobovima,
noć provode po skrivenim mestima,
jedu meso svinjsko
i drobe gadosti u zdele svoje;
5 koji govore: ’Sebe se drži!
Ne pristupaj meni, jer sam od tebe svetiji.’
Ovi su dim u nosu mom,
vatra što povazdan gori.
6 Evo, zapisano je preda mnom,
neću ućutati dok ne namirim,
a namiriću u nedra njihova.
7 Krivice vaše i krivice otaca vaših,
zajedno su – govori Gospod –
jer oni kade po gorama
i ruže me po uzvišicama.
I nekadašnje delo njihovo
odmeriću u nedra njihova.“
8 Govori Gospod:
„Kao kad se stiče sok u grozdu,
pa se kaže: ’Ne zatiri ga.
U njemu je blagoslov’,
tako ću učiniti radi svojih slugu:
neću sve to zatrti.
9 I izvešću iz Jakova potomstvo,
i iz Jude mojih gora posednika,
i to će izabranici moji baštiniti,
i sluge moje tamo će se nastaniti.
10 I Saron će postati za ovce plandište,
i dolina Ahor* za goveda počivalište –
narodu mojem koji mene traži.
11 A vi, koji ste Gospoda ostavili,
koji ste svetu goru moju zaboravili,
koji Gadu† trpezu postavljate,
i koji nalive izlivate na oltar Meniju‡–
12 za vas odredio sam mač
i da se svi savijete radi klanja.
Zato što sam zvao i odgovorili niste,
što sam govorio i slušali niste.
Nego ste činili ono što ja smatram da je zlo,
izabrali ste ono što mi nije ugodno.“
13 Zato govori Gospodar Gospod:
„Evo, sluge moje će jesti,
a vi ćete gladovati.
Evo, sluge moje će piti,
a vi ćete žedni biti.
Evo, sluge moje će se radovati,
a vi ćete se stideti.
14 Evo, sluge moje će se veseliti
zbog dobra u srcu,
a vi ćete vikati
zbog bola u srcu,
i tugovaćete zbog slomljenog duha.
15 I ostavićete ime svoje
da njim kunu moji izabranici:
i neka te usmrti Gospodar Gospod!
A sluge ću svoje drugim imenom nazvati.
16 Širom zemlje ko se bude blagosiljao,
neka se blagosilja Bogom vernim.
I ko se bude zaklinjao širom zemlje,
neka se zaklinje Bogom vernim.
Naime, pređašnje nevolje će biti zaboravljene,
i zato će biti od očiju mojih sakrivene.
Nova nebesa i nova zemlja
17 Jer, gle, ja stvaram
nebesa nova i zemlju novu,
i pređašnje se pominjati neće,
i na um vam to padati neće.
18 Stoga veselite se i kličite
od kolena do kolena za ono što stvaram.
A evo, ja stvaram od Jerusalima klicanje
i od naroda njegova veselje.
19 I klicaće u Jerusalimu,
i veseliće se u mom narodu;
i više u njemu čuti se neće
glas koji oplakuje i glas koji vapi.
20 Tamo više neće biti
odojčeta kratkoga života,
ni starca koji ne bi navršio dane svoje,
jer će mladić kao stogodišnjak umirati,
i stogodišnji grešnik
prokletim će se smatrati.
21 I kuće će graditi i nastanjivati,
i vinograde saditi i rod njihov jesti.
22 Neće jedni graditi, a drugi nastanjivati;
neće jedni saditi, a drugi jesti.
Nego će kao trajanje drveta
biti trajanje naroda mojega,
a dela svojih ruku
koristiće izabranici moji.
23 Neće se mučiti naprazno,
niti će rađati za užas,
jer oni će biti potomstvo blagoslovenih od Gospoda
i izdanci njihovi s njima.
24 I biće pre nego što će prizvati,
a ja ću im odgovoriti;
još dok budu govorili,
ja ću ih uslišiti.
25 Vuk i jagnje zajedno će se napasati,
i lav će slično volu slamu jesti,
a zmiji će prašina biti za hranu.
Oni zlo činiti neće, i potirati neće
nigde na svetoj gori mojoj
– govori Gospod.“
* 65:10 Dolina Ahor–Dolina propasti, poznata iz događaja oko Jerihona i Aja. † 65:11 Božanstvo sreće. ‡ 65:11 Božanstvo sudbine.