Knjiga proroka Miheja
1
1 Ovo je Gospodnja reč koja je došla Miheju Morašćaninu, viđenje za Samariju i Jerusalim u vreme Jotama, Ahaza i Jezekije, careva Jude.
2 Čujte, o, narodi svi!
Poslušaj, zemljo, svi vi što je ispunjavate!
Neka Gospod Bog protiv vas svedok bude,
Gospod iz hrama svetosti svoje.
Sud nad Samarijom i Jerusalimom
3 Jer, gle, izlazi Gospod iz svog mesta,
sići će da gazi visine zemaljske.
4 Pod njim će se topiti planine,
raspuknuće se doline
kao vosak pred ognjem,
biće kao kada voda niz strminu teče.
5 Sve je to zbog Jakovljevog prestupa
i zbog greha kuće izrailjske.
A koji je Jakovljev prestup?
Zar to nije Samarija?
I koje su uzvišice Judine?
Zar to nije Jerusalim?
6 „Samariju ću da pretvorim u hrpu kamenja nasred ledine,
u polje za zasad vinograda.
Kamenje ću njeno da izručim u dolinu,
ogoliću njene temelje.
7 Biće satrveni svi njeni kipovi
i u vatri izgoreće svi njeni dobici.
Uništiću sve njene idole
jer ih je nakupila od dobiti bludničke,
pa će opet biti bludnička dobit.“
Plač i žaljenje
8 Žaliću ja zbog ovog, vapiću,
ići ću bos i go.
Zavijaću naricaljku kao šakal
i kliktaću kao ženka noja.
9 Jer nema leka za njenu ranu
koja dođe sve do Jude,
raširi se sve do vrata mog naroda u Jerusalimu.
10 Ne javljajte Gatu,
ne jecajte, ne plačite.
U Vet-Afri u prašini valjajte se.
11 Beži, stanovnice safirska,
gola i osramoćena.
Neće izaći stanovnica sananska
jer zbog naricaljke Vet-Ezela
tamo nećete zaklon naći.
12 Dobro čeka zabrinuta stanovnica marotska,
jer je sišlo od Gospoda zlo na vrata Jerusalima.
13 U bojna kola upregni konje,
stanovnice Lahisa,
jer si početak greha ćerko sionska.
U tebi su se našli prestupi Izrailja.
14 Zato ćeš dati darove Moreset-Gatu,
a kuće ahzivske izneveriće careve Izrailja.
15 Ipak ću ti dovesti osvajača,
stanovnice mariska,
a do Odolama će doći slava Izrailja.
16 Oćelavi i kosu ošišaj
za decom svojom milom.
Raširi ćelu svoju kao lešinar,
jer će od tebe otići u izgnanstvo.