55
Obilje milosti Gospodnjih
1 O, svi žedni, pristupite vodi,
i koji novac nemate, pristupite,
kupujte i jedite,
i pristupite, kupujte
bez novaca i bez plaćanja,
vino i mleko.
2 Zašto da trošite novac na nešto što hleb nije,
i zaradu svoju na nešto što zasititi neće?
Mene poslušajte i ješćete što je dobro,
i duša će se vaša naslađivati krtinom.
3 Uho priklonite i meni pristupite;
slušajte i duša vaša će živeti.
Pa ću s vama sklopiti savez večni,
Davidu obećanih milosti.
4 Evo, njega sam dao da bude svedok narodima;
vladar i zapovednik narodima.
5 Evo, puk koji ga ne poznaješ pozvaćeš;
puk koji tebe ne poznaje pohrliće tebi
radi Gospoda Boga tvojega
i za Svetitelja Izrailjeva
koji ti je dao dostojanstvo.“
Gospod je blizu
6 Tražite Gospoda dok se može naći!
Prizivajte ga dok je blizu.
7 Neka opaki put svoj ostavi
i nikogović svoje zamisli,
i neka se Gospodu vrati, a on će mu se smilovati;
i Bogu našem zato što umnožava praštanje.
8 „Jer, zamisli vaše nisu zamisli moje,
i putevi moji nisu putevi vaši
– govori Gospod.
9 Nego, koliko je nebo nad zemljom visoko,
toliko su putevi moji visoko nad putevima vašim,
a zamisli moje iznad zamisli vaših.
Moć Gospodnje reči
10 Jer kao što kiša pada
i sneg sa nebesa
i ne vraća se pusta,
nego natapa zemlju,
te biva plodna i rodna;
pa daje seme onome koji seje i hranu onome koji jede,
11 takva je reč moja što iz mojih usta izlazi,
neće mi se vratiti prazna,
nego će učiniti ono što mi se sviđa
i napredovaće radi čega sam je poslao.
Zapis o budućem blagoslovu
12 Da, s radošću ćete otići,
i u miru ćete biti vođeni.
Planine i bregovi
klicaće pred vama veselo,
i svako drvo zeleno
zapljeskaće dlanovima.
13 Umesto trnja će rasti čempresi,
umesto koprive će rasti mirta.
I biće radi Gospodnjeg imena,
radi znaka večnoga, nerazorivoga.“