Knjiga proroka Avdije
1
Avdijina vizija
1 Viđenje Avdijino:
Ovako Gospod Bog kaže o Edomu:
Čuli smo vest od Gospoda
i glasnik je poslan među narode:
„Ustanite! Dignimo se u boj protiv njega!“
2 „Evo, učinio sam te neznatnim među narodima
i vrlo prezrenim.
3 Drskost srca tvoga te je obmanula,
ti što živiš u raselini stene,
stanovniče gorskih visina.
Govoriš u srcu svome:
’Ko da me dole, na zemlju sruši?!’
4 Sve i da se ko orao vineš,
svoje gnezdo među zvezde sviješ,
strovaliću te ja i odande
– govori Gospod.
5 Ako ti lopovi dođu
i po noći zatirači,
zar neće nakrasti koliko im treba?
Ako ti dođu berači grožđa,
zar neće ostaviti za pabirčenje?
Ali ti ćeš biti poharan!
6 O, kako će Isava da pretresu!
Naći će mu sva skrivena blaga.
7 Sve do granice poterali te svi tvoji saveznici.
Obmanuli su te, nadvladali te tvoji vajni prijatelji.
Ti što tvoj hleb jedu, ispod tebe kopaju ti jamu,
a ti o tome pojma nemaš.
8 Neću li onog dana – govori Gospod –
satrti mudrace edomske
i učene s gore Isavove?
9 O, Temane, prepašće se tvoji ratnici,
svi sa gore Isavove biće pobijeni.
10 Zbog nasilja nad Jakovom, bratom tvojim,
prekriće te stid
i doveka satrven ćeš biti.
11 Onog dana kada si stajao po strani,
od dana kad su mu tuđinci blago zarobili,
kad neznanci grunuše na vrata njegova
i za Jerusalim žreb bacaše,
ti si bio kao jedan od njih.
12 Nisi smeo da posmatraš dan brata svoga,
dan njegove kobi;
nisi smeo da likuješ nad narodom Jude,
onog dana kad su razoreni,
i zlurado da se ceriš
na dan njinog jada.
13 Nisi smeo da prođeš kroz vrata mog naroda
u onaj dan njihove propasti.
Nisi smeo da posmatraš zlo njihovo
u taj kobni dan,
da se pružaš za njihovim blagom
na dan njinog jada.
14 Nisi smeo da stojiš na raskršćima,
begunce njegove da ubijaš,
da njegove izdaješ preživele
u tom danu jada.
15 Blizu je dan Gospodnji
svim narodima.
Šta si činio, činiće se tebi.
Obiće ti se o glavu dela tvoja.
16 Jer, kao što ste pili na mojoj svetoj gori
i svi narodi će istrajno piti.
I piće i gutaće
i biće kao da ih nije bilo.
17 A na gori Sion spasenje će biti
i biće ona svetinja,
a dom će Jakovljev zaposesti posede svoje.
18 Vatra će postati dom Jakovljev,
dom Josifov biće plamen,
a dom Isavov postaće strnjika.
I spaliće ih, progutaće ih,
i neće se spasti niko
iz doma Isavovog.“
Jer tako kaže Gospod.
19 Oni iz Negeva će osvojiti goru Isavovu,
a oni iz ravnice Filisteju.
Osvojiće i područje Jefremovo i područje Samarije,
a Venijamin će osvojiti Galad.
20 I izgnanici sa bedema naroda izrailjskog
naslediće zemlju Hananaca do Sarepte.
A izgnanici iz Jerusalima,
koji su u Sefardu, zaposešće gradove Negeva.
21 I izaći će izbavljeni na goru Sion
da sude gori Isavovoj
i Carstvo će pripadati Gospodu.