Psalam 60
Horovođi. Prema „Ljiljanima“. Svedočenja. Davidova pesma pouzdanja u Boga. Za pouku: kada se borio protiv Aram-Naharajima i Aram-Sove i kada se Joav vratio, pa u Slanoj dolini pobio dvanaest hiljada Edomaca.
1 Odbacio si nas, Bože,
srušio nas, razgnevio se.
Oporavi nas!
2 Ti si zemlju uzdrmao,
rascepao si je;
raseline njene spoji
jer je uzdrmana.
3 Pustio si da tvoj narod vidi strahotu,
primorao da pijemo vino što opija.
4 Zastavu si bogobojaznima dao
da se zbog istine* razvije.
Sela
5 Desnicom nas svojom spasi, usliši nas,
pa da tvoji miljenici izbavljeni budu.
6 U svom Svetilištu Bog je objavio:
„Zaklicaću, podeliću Sihem,
premeriću dolinu Sokota.
7 Moj je Galad, moj je Manasija;
Jefrem mi je kaciga na glavi,
a Juda mi carsko žezlo.
8 Moav mi je korito za pranje,
na Edom sam bacio sandalu;
Filistejo, zbog mene usklikni!“
9 Ko će mene da otprati u grad utvrđeni?
A na Edom ko će me povesti?
10 Nećeš li ti, o, Bože,
koji si nas odbacio,
pa s vojskama našim, Bože,
više ne koračaš?
11 Pomoć daj nam ispred protivnika,
uzalud je ljudsko izbavljenje.
12 Silno ćemo stupati sa Bogom,
izgaziće naše protivnike!
* Psalam 60:4 Ili: zbog luka.