Priče Solomonove
10
1 Mudre priče Solomona:
Mudar sin raduje svog oca,
a bezuman sin je žalost majci svojoj.
2 Beskorisno je nepošteno bogatstvo,
a pravednost izbavlja od smrti.
3 Ne da Gospod da je gladna duša pravednika,
a žudnju zlikovca odbacuje.
4 Siromah je ko god radi rukama lenjivim,
a bogatstvo stiču ruke marljivih.
5 Mudar je sin koji leti sakuplja,
a sramotno radi sin što o žetvi spava.
6 Blagoslovi su nad glavom pravednika,
a usta zlikovaca nasilje skrivaju.
7 Blaženo je sećanje na pravednika,
a spomen na zlikovca će istruliti.
8 Čovek mudrog srca prihvata zapovesti,
a blebetavi bezumnik će satrven biti.
9 Spokojno živi ko čestito živi,
a ko nakaradno živi biće razotkriven.
10 Jad zadaje ko okom namiguje,
a blebetalo će satrveno biti.
11 Usta su pravednikova vrelo života,
a usta zlikovaca nasilje skrivaju.
12 Mržnja zameće svađu,
a ljubav sve grehe pokriva.
13 Mudrost ćeš naći na usnama oštroumnog,
a batina je za leđa bezumnoga.
14 Mudri ljudi sabiraju znanje,
a brbljiva usta blizu su propasti.
15 Bogatstvo je bogatome poput utvrđenja,
a siromasima siromaštvo njihovo poput ruševine.
16 Pravedniku je život nagrada,
a kazna za grehe naknada zlikovcu.
17 Na stazi života je onaj ko pazi na opomenu,
a tumara onaj ko ne mari za ukor.
18 Bezumnik je ko prikriva mržnju lažljivim usnama,
a širi klevetu.
19 Kad je reči mnogo, greh je neizbežan;
razborito čini onaj ko zauzda usta.
20 Srebro je probrano pravednikov jezik,
a srce zlikovca male je vrednosti.
21 Mnoge hrane usta pravednika,
a bezumni ginu zbog bezumlja.
22 Gospodnji blagoslov obogaćuje
i tegobu sa sobom ne nosi.
23 Zlobniku je zloba ko zabava,
a mudrost je za promišljenog.
24 Zlikovca stiže ono čega se boji,
a pravednom se želja ispunjava.
25 Kao kad prohuji vihor vetar, tako ni zlikovca nema,
a pravednikovi temelji su večni.
26 Kao sirće zubima i dim očima,
takav je lenština onome ko ga uposli.
27 Bogobojaznost umnožava dane,
a godine zlikovaca će se skratiti.
28 Pravedni se raduju u nadi,
a nada će zlobnih da ishlapi.
29 Put Gospodnji je tvrđava čestitome,
a propast za zlotvore.
30 Pravednika neće doveka poljuljati,
a zlotvori neće naseliti zemlju.
31 Mudrošću rađaju usta pravednika,
a jezik će razvratnika iščupan da bude.
32 Uživanje nije strano pravednim usnama,
a ni razvrat ustima zlikovca.