6
Najveća zapovest
1 Ovo su zapovesti, propisi i odredbe koje mi je Gospod, Bog vaš, naredio da vas njima poučim, kako biste ih vršili u zemlji u koju idete da je zauzmete, 2 da bi se ti, tvoja deca i tvoji unuci bojali Gospoda, Boga svoga, celog svog života, držeći sve uredbe i zapovesti koje ti nalažem, i tako imali dug život. 3 Slušaj, Izrailju, drži ih i izvršavaj, da ti dobro bude i da se veoma umnožite u zemlji kojom teku med i mleko, kao što ti je obećao Gospod, Bog tvojih otaca.
4 Čuj, Izrailju! Gospod, Bog naš, jedini je Gospod. 5 Zato, voli Gospoda, Boga svoga, svim srcem svojim, svom dušom svojom i svom snagom svojom. 6 Neka ove reči koje ti danas zapovedam budu na tvom srcu. 7 Napominji ih svojim sinovima. Govori im o njima kad sediš u svojoj kući i kad ideš putem; kad ležeš i kad ustaješ. 8 Priveži ih kao znak na svoju ruku, i neka ti budu kao zapis među očima. 9 Napiši ih na dovratnicima svoga doma i na vratima tvojim.
10 A kad te Gospod, Bog tvoj, uvede u zemlju za koju se zakleo tvojim ocima, Avrahamu, Isaku i Jakovu, da će je dati tebi – u dobre i velike gradove koje nisi gradio; 11 u kuće pune svakovrsnih dobara, koje nisi napunio; na iskopane bunare, koje nisi kopao, u vinograde i maslinjake, koje nisi sadio, pa se sit najedeš – 12 pazi da ne zaboraviš Gospoda, koji te je izveo iz Egipta, iz kuće ropstva.
13 Boj se Gospoda, Boga svoga, njemu služi i njegovim se imenom zaklinji. 14 Ne idite za drugim bogovima, božanstvima naroda koji vas okružuju, 15 da ne plane gnev Gospoda, Boga tvoga, i istrebi vas s lica zemlje. Jer Gospod, Bog vaš, koji je među vama, ljubomorni je Bog. 16 Ne iskušavajte Gospoda, Boga svoga, kao što ste ga iskušavali kod Mase. 17 Predano držite zapovesti Gospoda, Boga svoga, njegove propise i uredbe koje vam je dao. 18 Čini što je pravedno i dobro u njegovim očima, da ti bude dobro i da zaposedneš dobru zemlju koju je Gospod obećao tvojim ocima, 19 terajući sve tvoje neprijatelje pred tobom, kao što je Gospod rekao.
20 A kada te, danas – sutra, tvoj sin upita: ’Šta znače propisi, uredbe i pravila koje nam je zapovedio Gospod, Bog naš?’, 21 ti mu reci: ’Nekada smo bili faraonovi robovi u Egiptu, ali nas je Gospod izveo iz Egipta snažnom rukom. 22 Gospod je na naše oči činio velike i strašne znakove i čudesa protiv Egipta, protiv faraona i protiv celog njegovog doma. 23 Izveo nas je odande, da nas dovede i da nam zemlju za koju se zakleo našim ocima. 24 Gospod nam je zapovedio da vršimo sve ove uredbe, kako bismo se bojali Gospoda, Boga svoga, i da bi nam bilo dobro u sve dane, te da sačuvamo živote, kao što je to danas. 25 Ovo će biti naša pravednost: da držimo i vršimo sve ove zapovesti pred Gospodom, Bogom našim, kao što nam je on zapovedio.’