Psalam 64
Horovođi. Psalam Davidov.
1 Čuj, o, Bože, glas moj, žalopojku moju;
od strahote protivnika život mi sačuvaj.
2 Zakloni me od spletki zlotvora,
od halabuke počinitelja zlobe.
3 Jezike svoje poput mača oni oštre,
odapinju strele svoje – reči zajedljive –
4 da iz skrivenih mesta
gađaju čoveka bez mane;
i najednom gađaju ga
i straha nemaju.
5 Sokole se među sobom na zle stvari,
dogovaraju se da prikriju klopke,
pa govore: „Ko će da ih vidi?“
6 Spliću nepravdu:
„Smislili smo! Spletka je spletena.“
Duboki su čovekova nutrina i srce.
7 Ali Bog će ih strelom gađati
i najednom ranjeni će biti.
8 O svoj jezik sapleće se,
zadrhtaće svako ko ih gleda;
9 prepašće se sav rod ljudski,
objaviće delo Božije
i njegovo delo razmatraće.
10 Radovaće se pravednik u Gospodu,
u njemu će utočište naći,
pa će se hvaliti svako srca čestitoga.