5
Pobedonosna vera u Hrista
1 Svako ko veruje da je Isus Hristos, rođen je od Boga, i svako ko voli Oca, voli i onog koji je rođen od njega. 2 A da smo deca Božija, znamo po tome što volimo Boga i držimo se njegovih zapovesti. 3 Ljubav prema Bogu znači ovo: držati njegove zapovesti. Njegove zapovesti nisu teške, 4 jer svi koji su rođeni od Boga pobeđuju svet. A ovo je sredstvo naše pobede: naša vera. 5 Ko pobeđuje svet, ako ne onaj koji veruje da je Isus Sin Božiji?
6 On, Isus Hristos, je onaj koji je došao vodom i krvlju. Ne samo vodom, nego vodom i krvlju. A sam Duh svedoči o ovome, jer Duh je istina. 7 Tako, imamo tri svedoka: 8 Duha, vodu i krv; a ovo troje se slažu. 9 Ako verujemo ljudskom svedočanstvu, znajmo da je Božije svedočanstvo veće. Ovo je Božije svedočanstvo kojim je Bog potvrdio svoga Sina: 10 ko veruje u Sina Božijega ima ovo svedočanstvo u svom srcu, a ko ne veruje Bogu, pravi od njega lažljivca, jer nije poverovao svedočanstvu kojim je Bog potvrdio svoga Sina. 11 Ovo je svedočanstvo: Bog nam je dao život večni i ovaj život je u njegovom Sinu. 12 Ko ima Sina ima život, a ko nema Sina Božijeg, nema života.
Večni život
13 Ovo sam napisao vama koji verujete u Sina Božijeg, da znate da imate večni život. 14 Ovo je pouzdanje koje imamo u njega: on nas sluša štogod da zatražimo po njegovoj volji. 15 A ako znamo da nas sluša što god zatražimo, onda znamo da već imamo ono što smo tražili od njega.
Rođeni od Boga ne ostaje u grehu
16 Ako neko vidi svoga brata da čini greh koji ne vodi u smrt, neka moli za njega i Bog će mu dati život. To je za one koji ne čine smrtni greh. Međutim, postoji greh koji vodi u smrt. Za takav greh ne kažem da se moli. 17 Svaka je nepravda greh, ali postoji greh koji ne vodi u smrt.
18 Znamo da svako ko je od Boga rođen ne živi grešno, jer ga onaj koji je rođen od Boga čuva, i Zli ga se ne dotiče. 19 Mi znamo da smo od Boga, a da je sav svet u vlasti Zloga. 20 Ali znamo da je Sin Božiji došao i dao nam razum da upoznamo Istinitoga. A mi smo u Istinitom – u njegovom Sinu Isusu Hristu. On je istinski Bog i večni život.
21 Dečice, čuvajte se idola!