4
Optužba protiv Izrailja
1 Čujte reč Gospodnju, o, narode izrailjski,
jer se Gospod parniči
sa stanovnicima zemlje:
„Nema istine, nema milosti
i nema bogopoznanja u zemlji.
2 Proklinjanje i obmanjivanje, ubijanje,
krađe i preljube su prokuljali,
a krv se na krv proliva.
3 Zato će zemlja da tuguje,
svenuće svako u njoj.
Uginuće zveri poljske, nebeske ptice,
pa i ribe u moru.
4 Ipak, neka se niko ne parniči,
niko nikoga neka ne prekoreva,
jer narod je tvoj poput onih
koji se bune protiv sveštenika.
5 Posrnućeš danju
ali će i prorok zajedno sa tobom da posrne noću.
A i majku tvoju pogubiću!
6 Pogibe moj narod jer nema znanja.
Zato što si ti odbacio znanje
i ja ću tebe da odbacim,
da mi više ne budeš sveštenik.
Zaboravio si Zakon Boga svoga,
pa ću i ja da zaboravim decu tvoju.
7 I što ih je više bilo,
grešili su više protiv mene;
sramotom ću da zamenim ja njihovu slavu.
8 Grehom mog naroda se hrane,
krivica njihova glad im razgaljuje.
9 Narodu će biti kao i sveštenicima;
i ja ću da mu sudim, da uzvratim po njegovim putevima
i po delima njegovim.
10 Ješće oni, ali siti neće biti;
bludničili su, ali se neće umnožiti
jer su Gospodu prestali da služe.
11 Bludničenje, vino i šira zaluđuju srce.
12 Sa drvetom se svojim savetuje moj narod
i štap mu njegov savet daje!
Zaveden je duhom bludništva.
Bludničili su i otpali od Boga.
13 Žrtvuju na vrh gora;
kade po brdima
i ispod hrasta, topole i bresta
jer je tamo dobar hlad.
A ćerke vam bludniče
i snahe vam preljubu čine.
14 Ali neću da sudim vašim ćerkama
jer bludniče
i snahama vašim
jer čine preljubu.
Jer, sami se muškarci odvajaju sa bludnicama
i žrtvuju sa hramskim bludnicama.
A narod koji to ne shvata biće upropašćen.
15 Ako ti bludničiš, o, Izrailju,
neka Juda ne sagreši!
Ne idite u Galgal!
Ne penjite se u Vet-Aven*
i ne kunite se: ’Tako mi živog Gospoda!’
16 Kao jogunasta junica
Izrailj je jogunast.
Hoće li ih sada Gospod voditi
kao jagnje na prostrano mesto?
17 Jefrem se udružio sa idolima.
Prođi ga se!
18 A kada im ponestane pića
oni uporno bludniče,
a njihove starešine baš vole sramotu.
19 Vetar ih je svojim krilima sapeo;
biće posramljeni zbog žrtava svojih.
* 4:15 Vet-Aven znači kuća pokvarenosti, što je pogrdni naziv za Vetilj, Dom Božiji.