Psalam 143
Psalam Davidov.
1 O, Gospode, čuj molitvu moju
i poslušaj preklinjanja moja!
Usliši me po vernosti,
po pravednosti svojoj.
2 Sa slugom svojim nemoj na sud ići,
jer pred tobom nema živog,
a da je pravedan.
3 Jer dušmanin dušu moju goni,
živog me o zemlju lomi;
tera me da živim po mračnim mestima,
kao one što su odavno pokojni.
4 Klonuo je duh moj u meni,
srce mi je ucveljeno u grudima!
5 Prohujalih dana prisećam se,
unosim se u sva tvoja dela
i razmatram delo tvojih ruku.
6 Ruke svoje k tebi širim,
duša moja te je žedna
kao zemlja suva.
Sela
7 Požuri se, usliši me!
O, Gospode, duh moj kopni!
Lice svoje od mene ne skrivaj,
da ne budem poput onih što idu u raku.
8 Kad je jutro objavi mi svoju milost,
jer u tebe uzdajem se;
objavi mi put kojim ću poći
jer je moja duša tebe željna.
9 O, Gospode, izbavi me od dušmana mojih!
K tebi bežim da se skrijem.
10 Pouči me da po tvojoj volji činim,
jer Bog moj ti si;
ti si dobrog duha,
povedi me gde je zemlja ravna.
11 O, Gospode, zbog imena svoga
sačuvaj me živog!
Pravednošću svojom dušu moju
od nevolje spasi.
12 Po milosti svojoj
zatri protivnike moje;
iskoreni sve dušmane duše moje,
jer ja sam tvoj sluga!