22
Bog kuša Avrahama
1 Posle ovih događaja Bog je iskušao Avrahama. Bog ga zovnu: „Avrahame!“
„Evo me!“ – odazva se Avraham.
2 Bog mu onda reče: „Uzmi svoga sina Isaka, tvoga jedinca koga voliš, i pođi s njim u zemlju Moriju, pa ga prinesi kao žrtvu svespalnicu na brdu koje ću ti pokazati.“
3 Ustane Avraham u rano jutro i osamari magarca. Sa sobom je poveo dva momka i svoga sina Isaka, i pošto je nasekao drva za svespalnicu, digao se i krenuo na mesto koje mu je Bog rekao. 4 Trećega dana Avraham podigne pogled i izdaleka ugleda ono mesto. 5 Avraham reče momcima: „Vi ostanite ovde s magarcem, a ja i dečak idemo gore. Kad se pomolimo, vratićemo se k vama.“
6 Avraham uzme drva za žrtvu svespalnicu, natovari ih na svoga sina Isaka, a sam je poneo vatru i nož. Onda su obojica krenula. 7 Isak reče svome ocu Avrahamu: „Oče!“
Avraham se odazva: „Evo me, sine!“
Isak mu reče: „Evo, tu su vatra i drva, ali gde je jagnje za žrtvu svespalnicu?“
8 Avraham odgovori: „Bog će se postarati za jagnje za žrtvu svespalnicu, sine moj.“ Tako njih dvojica nastave put.
9 Kad su stigli na mesto za koje im je Bog rekao, Avraham podigne žrtvenik, naslaže drva, pa sveže svoga sina Isaka i položi ga na žrtvenik povrh drva. 10 Tad Avraham uze nož da zakolje svoga sina. 11 Ali Anđeo Gospodnji ga pozva s neba i reče mu: „Avrahame! Avrahame!“
On odgovori: „Evo me!“
12 Anđeo Gospodnji reče: „Ne diži ruku na dečaka, niti mu šta čini! Sad znam da se bojiš Boga, jer mi nisi uskratio ni svoga sina jedinca.“
13 Avraham se obazre, i gle, iza njega ovan; zapleli mu se rogovi u grmlje. Avraham priđe i uzme ovna, pa ga prinese na žrtvu svespalnicu umesto svoga sina. 14 Avraham nazva to mesto „Gospod će se postarati.“* Zato se i danas kaže: „Na brdu Gospodnjeg staranja.“†
15 Anđeo Gospodnji po drugi put pozva Avrahama s neba 16 i reče mu: „Zaklinjem se samim sobom – govori Gospod – pošto si to učinio i nisi uskratio svoga sina jedinca, 17 obilno ću te blagosloviti, i tvoje ću potomstvo umnožiti, te će biti brojno kao zvezde na nebu i kao pesak na morskoj obali. Tvoje će potomstvo osvajati vrata svojih neprijatelja. 18 Zato što si poslušao moj glas, svi će narodi na zemlji biti blagosloveni preko tvog potomstva.“
19 Avraham se potom vratio k svojim momcima, te su se zajedno uputili u Vir-Saveju, gde je Avraham živeo.
Nahorov rodoslov
20 Posle ovih događaja javili su Avrahamu: „Evo, i Melha je rodila decu tvome bratu Nahoru:
21 Njegovog prvenca Uza i njegovog brata Vuza,
Kemuila, oca Aramovog,
22 Keseda, Azava, Fildesa, Jedlafa i Vatuila.“
23 Vatuilo je bio Revekin otac.
Ovu osmoricu je Melha rodila Avrahamovom bratu Nahoru.
24 A Nahorova inoča‡, koja se zvala Reuma, je rodila
Tevaha, Gahama, Tahasa i Mahu.
* 22:14 Doslovno: Bog će videti. † 22:14 Ili: Na brdu će se Gospod videti. ‡ 22:24 Inoča– suložnica, naložnica – je u poligamnom braku druga žena (žene) koju čovek uzima pored prve.