2
Život u skladu sa učenjem
1 A ti govori ono što je u skladu sa zdravim učenjem: 2 da starci budu trezveni, čestiti, razumni, zdravi u veri, ljubavi, i strpljivosti.
3 Starice takođe neka se ponašaju kako to priliči posvećenim ženama: da ne ogovaraju, da se ne odaju mnogom vinu, nego da poučavaju što je dobro. 4 Onda neka savetuju mlade žene kako da vole svoje muževe i svoju decu, 5 da budu razumne, čiste, dobre domaćice, pokorne svojim muževima, da se reč Božija ne bi ružila.
6 Takođe opominji i mladiće da budu razumni. 7 U svemu se pokaži primerom čineći dobra dela, budi iskren i ozbiljan u učenju koje izlažeš. 8 Neka tvoje reči budu zdrave i bez prigovora, da se protivnik zastidi nemajući šta loše da kaže o nama.
9 Robovi da se u svemu pokoravaju svojim gospodarima, da im ugađaju, da im ne protivreče 10 i ne potkradaju ih, nego da se u svemu pokažu odanima i dobrima, tako da u svemu krase učenje Spasitelja, našeg Boga.
11 Jer Bog je otkrio svoju milost radi spasenja svih ljudi. 12 Ona nas odgaja da odbacimo bezbožnost i svetovne želje, te da živimo razumno, pravedno i pobožno u ovom svetu, 13 očekujući blaženu nadu i slavno pojavljivanje našega velikoga Boga i Spasitelja Isusa Hrista. 14 On je dao sebe za nas da nas otkupi od svakog bezakonja i da za sebe očisti izabrani narod koji predano čini dobro.
15 Ovo govori i napominji, koristeći puno pravo da koriš. Niko neka te ne prezire.