11
Dolazak pravednog cara
1 Iz panja Jesejeva mladica će izrasti,
iz njegova bokora Izdanak će plod doneti.
2 Na njemu će počivati Duh Gospodnji,
Duh mudrosti i razuma,
Duh saveta i jakosti,
Duh znanja i bogobojaznosti.
3 Njega će prodahnuti bogobojaznost:
te on neće suditi prema onome što vidi,
niti ceniti prema onome što čuje,
4 nego će on po pravdi suditi, i poniznima na zemlji
pravednu procenu izricati;
šibom reči svoje ošinuće zemlju,
a dahom iz usta ubiće opakoga.
5 On će opasati bedra pravdom,
i bokove će povezati vernošću.
6 Vuk će boraviti s jagnjetom
i ris će ležati s jaretom,
tele i lav zajedno će pasti,
a dečak će ih voditi.
7 Krava i medvedica će se napasati,
i mladunčad njihova zajedno će ležati;
slično volu, i lav će se slamom hraniti.
8 Iznad jame gujine igraće se odojče,
a detence će ručicu zavlačiti u leglo zmijino.
9 Zlo se više neće činiti, niti će biti nasilja
na svetoj gori mojoj,
jer će se zemlja ispuniti poznavanjem Gospoda,
kao što je vodom ispunjeno more.
Povratak prognanih sunarodnika
10 U dan onaj Jesejev koren će se podići kao zastava na narode, puci će tražiti njega i odmorište njegovo biće slavno. 11 U onaj dan Gospodar će po drugi put ispružiti ruku da otkupi ostatak svog naroda, one što su preostali iz Asirije i iz Egipta i iz Patrosa i iz Kuša i iz Elama i iz Senara i iz Amata i sa obala morskih.
12 Podići će zastavu za puke
i sabraće raspršene Izrailjce,
i sakupiće raseljene Judejce,
sa zemljina sva četiri krila.
13 Zavist plemena Jefremova nestaće,
neprijatelji Jude istrebljeni biće:
Jefrem više Judi zavideti neće,
niti će Juda Jefremu neprijatelj biti.
14 Oni će za vrat sesti Filistejcima na zapadu;
oni će zajedno pleniti plemena na istoku;
rukom će svojom držati Edomce i Moavce;
njima će biti poslušni potomci Amonovi.
15 Gospod će isušiti
zaliv mora egipatskog,
rukom će zamahnuti protiv Eufrata,
jarom vetra on će nju razbiti
na sedam suvih tokova,
te će je ljudi prelaziti u obući.
16 I biće put ostatku naroda njegova,
preživelima iz Asirije,
kao što je bio Izrailjcima
kad su se podigli iz zemlje egipatske.