12
Upozorenje protiv licemerja
1 U međuvremenu se okupilo na hiljade ljudi, tako da su gazili jedni druge. Tada Isus prvo poče da govori svojim učenicima: „Čuvajte se farisejskog kvasca, koji je licemerje. 2 Nema ničeg što je skriveno, da se neće otkriti, niti tajnog, da se neće doznati. 3 Jer, što ste rekli u tami, čuće se na svetlosti dana, i što ste rekli iza zatvorenih vrata, razglasiće se sa krovova.
Koga se treba bojati?
4 Prijatelji moji, kažem vam, ne bojte se onih koji ubijaju telo, jer posle toga ne mogu više ništa da učine. 5 Reći ću vam koga da se bojite: bojte se Boga, koji, pošto ubije, ima vlast da baci u pakao. Da, kažem vam, njega se bojte. 6 Zar se ne prodaju pet vrabaca za dva novčića? Ipak, ni jedan od njih nije zaboravljen od Boga. 7 A vama su i sve vlasi na glavi prebrojane. Zato se ne bojte: vi vredite mnogo više od jata vrabaca.
8 Kažem vam: svako ko me prizna pred ljudima, priznaću i ja njega pred anđelima Božijim. 9 A ko se mene odrekne pred ljudima, odreći ću se i ja njega pred anđelima Božijim. 10 Svako ko kaže reč protiv Sina Čovečijeg, biće mu oprošteno, ali ko izgovori hulu protiv Svetoga Duha, tome se neće oprostiti.
11 Kada vas budu izvodili u sinagoge da vam sude, ili pred namesnike i vladare, ne brinite se kako ćete se braniti, ili šta ćete govoriti, 12 jer će vas Sveti Duh poučiti šta da kažete u taj čas.“
13 Neko iz naroda reče: „Učitelju, reci mom bratu da podeli sa mnom nasledstvo!“
14 Isus mu reče: „Čoveče, ko je mene postavio da sudim ili delim imovinu među vama?“ 15 Onda se obratio svima: „Pazite i čuvajte se svake pohlepe, jer ničiji život ne zavisi od obilja njegovih dobara, koliko god da ih ima.“
16 Onda im ispriča jednu priču: „Nekom bogatom čoveku obilno rodila njiva. 17 Čovek je razmišljao u sebi: ’Šta da uradim? Nemam gde da sakupim letinu.’
18 Onda reče: ’Ovako ću učiniti: srušiću svoje žitnice i sagradiću veće, pa ću tamo smestiti sve žito i ostala dobra. 19 Onda ću reći sebi: „Dušo moja, imaš mnoga dobra smeštena za dugo godina. Odmaraj, jedi, pij i uživaj!“’
20 Ali Bog mu reče: ’Bezumniče! Još noćas ću uzeti tvoju dušu. Kome li će ostati ono što si stekao?’
21 Tako biva sa svakim koji zgrće sebi bogatstvo, a pred Bogom je siromašan.“
Pouzdanje u Boga
22 Isus reče svojim učenicima: „Stoga vam kažem: ne brinite se za život, šta ćete jesti, ili za telo, šta ćete obući, 23 jer je život vredniji od hrane i telo od odeće. 24 Pogledajte gavrane! Oni niti seju, niti žanju, nemaju ni skladišta ni žitnice, a Bog ih hrani. Vi vredite mnogo više od ptica. 25 Ko od vas može brinući se produžiti sebi život, makar samo i za kratko vreme? 26 Dakle, ako ne možete da učinite ni to što je najmanje, zašto se brinete za ostalo?
27 Pogledajte ljiljane kako rastu! Ne trude se, niti predu, a ja vam kažem da ni Solomon u svoj svojoj raskoši nije bio odeven kao i jedan od njih. 28 Pa ako Bog tako odeva bilje koje je danas u polju, a već sutra se baca u peć, koliko li će pre odenuti vas, o, maloverni! 29 Zato se ne opterećujte time šta ćete jesti ili piti i ne brinite se oko toga, 30 jer sve to traže i mnogobošci u ovome svetu. Vaš Otac zna da vam je sve to potrebno. 31 Nego, tražite Carstvo njegovo, a Bog će vam ovo dodati.
32 Ne boj se, malo stado, jer je Ocu bilo po volji da vam da Carstvo. 33 Prodajte svoju imovinu i dajte je kao milostinju. Opremite se torbama koje neće dotrajati i neiscrpnim blagom sa neba, koje lopov ne krade niti moljac uništava. 34 Jer, gde je vaše blago, tamo će biti i vaše srce.
Spremnost i budnost
35 Opašite svoje bokove, a vaše svetiljke neka gore. 36 Budite kao sluge koje očekuju svoga gospodara da se vrati sa svadbe, da mu odmah otvore vrata kad on dođe i pokuca. 37 Blago onim slugama koje gospodar, kad se vrati, nađe budne. Zaista vam kažem da će se sam gospodar opasati, posaditi ih za trpezu i posluživati ih. 38 Blago onim slugama koje gospodar, kada dođe, nađe budne i pripravne u ponoć ili pred svitanje. 39 Ovo znajte: ako bi domaćin znao u koje doba će lopov doći, ne bi dozvolio da mu provali u kuću. 40 Tako i vi budite spremni, jer će Sin Čovečiji doći u čas kada ne mislite.“
41 Petar upita: „Gospode, govoriš li ovu priču samo nama ili i svima ostalima?“
42 Gospod odgovori: „Ko je, dakle, verni i mudri upravitelj? To je onaj koga Gospodar postavi da se stara o ostalim slugama da dobijaju obroke na vreme. 43 Blažen je onaj sluga koga Gospodar, kada dođe, zatekne da ovako radi. 44 Zaista vam kažem da će mu poveriti upravu nad celim svojim imanjem. 45 Ali ako taj sluga kaže: ’Moj Gospodar se zadržao na putu’, pa počne da tuče sluge i sluškinje, da jede, pije i opija se, 46 doći će Gospodar ovih slugu u dan u koji ga ne očekuje, te će ga poseći i odrediti mu mesto među nevernicima.
47 Sluga koji zna gospodarevu volju, a ne izvršuje je i nije pripravan, biće išiban jako. 48 A sluga koji ne zna, a učini ono što zaslužuje kaznu, biće malo šiban. Od svakoga kome je mnogo dano, mnogo će se i zahtevati. Kome je više povereno, od toga će se još više zahtevati.
Isus – uzrok podele
49 Došao sam da bacim oganj na zemlju. O, kako bih voleo da već plamti! 50 Treba i krštenje da primim, i kako mi je teško dok se to ne svrši! 51 Mislite li da sam došao da donesem mir na zemlju? Ne, kažem vam, nego razdor. 52 Naime, od sada će se petoro u kući podeliti: troje protiv dvoje i dvoje protiv troje, 53 otac protiv sina i sin protiv oca, majka protiv ćerke i ćerka protiv majke, svekrva protiv snahe i snaha protiv svekrve.“
Znaci vremena
54 A mnoštvu je rekao: „Kada vidite da se oblak pojavljuje na zapadu, odmah kažete da će biti nevreme, i bude nevreme. 55 A kad dune vetar s juga, vi kažete da će biti vrućina, i tako i bude. 56 Licemeri! Izgled zemlje i neba znate da protumačite; kako onda ne znate da protumačite ovo vreme?
57 Zar sami ne uviđate šta je pravedno? 58 Ako te zajmodavac potera na sud, nastoj koliko možeš da izgladiš stvar sa njim dok ste još na putu. U protivnom, odvešće te pred sudiju i sudija će te predati sudskom službeniku, pa će te ovaj baciti u tamnicu. 59 Kažem ti da nećeš izaći odande dok ne isplatiš i poslednji novčić.“