15
Isus – pravi čokot
1 Ja sam pravi čokot, a moj Otac je vinogradar. 2 On uklanja svaku lozu na meni koja ne rađa rod, a čisti svaku koja rađa, da bi više roda donela. 3 A vas je već očistila reč koju sam vam govorio. 4 Ostanite u meni i ja ću ostati u vama. Kao što loza, sama od sebe, ne može da donosi rod ako ne ostane na čokotu, tako ni vi ne možete da donosite plod ako ne ostanete u meni.
5 Ja sam čokot, a vi ste loze. Ko ostane u meni i ja u njemu, taj donosi mnogo ploda, jer bez mene ne možete ništa činiti. 6 Ako neko ne ostane u meni, taj se izbacuje kao odsečena loza, te se suši, a kao takvu je skupljaju i bacaju u vatru, pa je spaljuju. 7 Ako ostanete u meni i ako moje reči ostanu u vama, tražite što hoćete i dobićete. 8 Ovo je na slavu moga Oca: da donosite mnogostruki rod i da budete moji učenici.
9 Kao što je Otac voleo mene, tako sam i ja voleo vas; ostanite u mojoj ljubavi. 10 Ako izvršavate moje zapovesti, ostaćete u mojoj ljubavi, kao što sam i ja izvršio zapovesti svoga Oca, te ostajem u njegovoj ljubavi. 11 Ovo sam vam rekao da bi moja radost bila u vama i da bi vaša radost bila potpuna. 12 Ovo je moja zapovest: volite jedni druge, kao što sam ja voleo vas. 13 Nema veće ljubavi nego kad neko da svoj život za svoje prijatelje. 14 A vi ste moji prijatelji ako činite što vam zapovedam. 15 Ne nazivam vas više slugama, jer sluga ništa ne zna o poslovima svoga gospodara. Ja vas nazivam prijateljima, jer sam vam obznanio sve što sam čuo od svoga Oca. 16 Niste vi mene izabrali, nego sam ja izabrao vas i postavio vas da idete i donosite rod i da vaš rod ostane, te da vam Otac da sve što zatražite u moje ime. 17 Ovo vam zapovedam: volite jedni druge. 18 Ako vas svet mrzi, znajte da je mene mrzeo pre vas. 19 Da pripadate ovom svetu, svet bi voleo svoje. Ali, pošto ne pripadate svetu, nego sam vas ja izdvojio iz ovog sveta, svet vas zbog toga mrzi. 20 Sećajte se reči koju sam vam rekao: ’Sluga nije veći od svog gospodara.’ Dakle, ako su mene progonili, progoniće i vas; ako su poslušali moje reči, poslušaće i vaše. 21 Oni će sve to činiti radi mene, jer ne poznaju onoga koji je poslao mene. 22 Da nisam došao i da im nisam govorio, to im se ne bi uračunalo u greh. Ovako nemaju izgovora za svoj greh. 23 Ko mrzi mene, mrzi i moga Oca. 24 Da nisam među njima činio dela, koja niko drugi nije učinio, greh im se ne bi uračunao. Sad su videli, pa su omrzli i mene i moga Oca. 25 Ipak, to je zbog toga da bi se ispunila reč, zapisana u njihovom Zakonu: ’Omrzli su me bez razloga.’
26 A kada dođe Pomagač-Utešitelj, koga ću vam poslati od Oca, Duha istine, Duh koji od Oca ishodi – on će svedočiti za mene. 27 I vi ćete svedočiti za mene, jer ste od početka sa mnom.