5
Obećani Vladar iz Vitlejema
1 A sada se u čete saberi, o, ti, ćerko čete!
Opsadu je protiv nas digao,
palicom udaraju po obrazu
sudiju Izrailja.
2 „A ti, Vitlejeme Efrato,
premda si malen među hiljadama Jude,
iz tebe će mi izaći Vladar Izrailja,
a poreklo mu je od davnina,
od večnosti.“
3 Zato će ih predati
dok ne bude vreme da rodi ona što će da rodi,
a ostatak braće njegove će se vratiti
deci Izrailja.
4 I on će stajati i napasaće ih
u sili Gospodnjoj
i u slavi imena Gospoda, Boga svoga.
A oni će da počivaju, jer će se on tada veličati
do krajeva gde zemlja prestaje.
5 On će biti taj mir,
kad Asirac dođe u našu zemlju
i stupi u dvorove naše.
A mi ćemo ustati protiv njega
sa sedam pastira i osam narodnih knezova.
6 Oni će mačem potući zemlju asirsku
i zemlju Nevrodovu na vratima njegovim;
a on će da nas izbavi od Asirca
koji će doći u našu zemlju
i zgaziće među našu.
7 Jakovljev ostatak će biti među mnogim narodima
kao rosa Gospodnja,
kao sitna kiša po travi
što za čoveka ne mari
i ne čeka nikoga od ljudi.
8 Jakovljev ostatak će biti među mnogim narodima,
usred mnoštva ljudi
kao lav među šumskim zverima;
kao lavić među stadima ovaca.
A prođe li, satrće i rastrgnuti,
a nikoga da izbavi.
9 Nek se digne ruka tvoja na neprijatelje tvoje!
Neka se istrebe svi dušmani tvoji!
10 „I toga ću dana – govori Gospod –
da potamanim tvoje konje iz tvoje sredine
i izlomim tvoja bojna kola!
11 Gradove tvoje zemlje ću da srušim
i sva utvrđenja tvoja ću da razorim.
12 Istrebiću vračanje ruku tvojih
i ostaćeš bez gatara!
13 Izlomiću tvoje kipove
i svete stubove u tvojoj sredini,
pa se više nećeš klanjati
svojoj rukotvorini.
14 Izvaliću Aštartine stupove iz tvoje sredine
i tvoje ću gradove da porušim.
15 U gnevu i jarosti ću se osvetiti
ovim neposlušnim narodima.“