4
1 Zato, braćo moja voljena i željena, radosti moja i venče moj, tako čvrsto stojte u Gospodu, voljeni.
2 Evodiju i Sintihu molim da se slažu u Gospodu. 3 Da, molim i tebe, pravi druže, da im pomogneš u tome, jer su mi one pomagale u objavljivanju Radosne vesti, zajedno sa Klimentom i ostalim mojim saradnicima. Njihova imena su zapisana u Knjizi života.
4 Uvek se radujte u Gospodu! I ponovo ću reći: radujte se u Gospodu! 5 Neka vaša blagost bude poznata svim ljudima. Gospod je blizu! 6 Ne brinite se ni za šta, nego u svemu molitvom i iskanjem sa zahvalnošću iznesite svoje molbe Bogu, 7 i Božiji mir koji prevazilazi svaki ljudski razum sačuvaće vaša srca i vaše misli u Hristu Isusu.
8 Uostalom, braćo, mislite o svemu što je istinito, što je čestito, što je pravedno, što je čisto, što je ljubazno, što je na dobrom glasu, što je časno, što je hvale vredno. 9 Činite ono što ste od mene naučili, primili, čuli ili videli, i Bog mira biće sa vama.
Zahvalnost za pomoć
10 Veoma se radujem u Gospodu što je vaša briga za mene ponovo procvala. Vi ste se i inače brinuli za mene, ali niste imali prilike da to pokažete. 11 Ne kažem ovo zbog oskudice. Ja sam, naime, naučio da budem zadovoljan u kakvim god prilikama se našao. 12 Znam i šta je to oskudevati, a znam i šta je obilovati. Pripremljen sam za sve; mogu da budem sit, a mogu i da gladujem, mogu da obilujem, kao i da oskudevam. 13 Sve mogu po onome koji mi daje snagu.
14 Ipak, dobro ste učinili što ste sa mnom podelili moju nevolju. 15 A i vi, Filipljani, znate: još u početku kad ste primili Radosnu vest, nakon što sam otišao iz Makedonije, nijedna crkva mi nije priskočila u davanju i primanju, osim vas samih. 16 Zaista, vi ste mi i u Solun, ne jednom već dvaput, poslali pomoć kada sam bio u potrebi. 17 Nije da ja tražim dar od vas, nego tražim prinos koji će vam se višestruko vratiti. 18 Inače, namiren sam, i imam sve što mi treba, pa i više od toga. Dobro sam opskrbljen od kako sam od Epafrodita primio što ste mi poslali, prijatan miris, bogougodnu i prihvatljivu žrtvu. 19 A moj Bog će podmiriti svaku vašu potrebu po svom slavnom bogatstvu u Hristu Isusu.
20 Bogu našem i Ocu neka je slava od sad i doveka! Amin.
Završni pozdravi
21 Pozdravite svakoga svetog u Hristu Isusu. Pozdravljaju vas braća koja su sa mnom. 22 Pozdravljaju vas svi sveti, a posebno oni iz carevog doma.
23 Milost Gospoda našeg Isusa Hrista sa vašim duhom.