40
Postavljanje Šatora od sastanka
1 Tada je Gospod rekao Mojsiju: 2 „Prvoga dana prvog meseca podigni Prebivalište, Šator od sastanka. 3 Postavi tamo Kovčeg svedočanstva i zakloni ga zavesom. 4 Onda donesi sto i postavi na njega ono što treba postaviti; donesi i svećnjak i u njega stavi sveće. 5 Postavi zlatni kadioni žrtvenik ispred Kovčega svedočanstva i postavi zastor na ulaz u Prebivalište.
6 Ispred ulaza u Prebivalište, Šator od sastanka, postavi žrtvenik za žrtve svespalnice. 7 Umivaonik stavi između Šatora od sastanka i žrtvenika i nalij u njega vodu. 8 Dvorište postavi okolo, a na dvorišnu kapiju postavi zastor.
9 Potom uzmi ulje za pomazanje i pomaži Prebivalište i sve što je u njemu i posveti ga i sav njegov pribor, pa će biti svet. 10 Pomaži i žrtvenik za žrtve svespalnice i sav njegov pribor i posveti ga. Tako će žrtvenik postati presvet. 11 Pomaži i umivaonik i njegovo postolje i posveti ga.
12 Zatim dovedi Arona i njegove sinove na ulaz u Šator od sastanka, pa ih okupaj vodom. 13 Arona obuci u posvećenu odeždu, pa ga pomaži i posveti da mi služi kao sveštenik. 14 Zatim dovedi njegove sinove, pa ih obuci u košulje. 15 Pomaži ih, kao što su pomazao njihovog oca, da mi služe kao sveštenici. Njihovo pomazanje će ih uvesti u svešteničku službu u sva pokolenja.“ 16 Mojsije učini sve kako mu je Gospod zapovedio.
17 Prebivalište je bilo podignuto prvog dana prvog meseca druge godine. 18 Mojsije je podigao Prebivalište. Postavio je podnožja, a na njih daske, zatim je postavio prečage i uspravio stubove. 19 Onda je rasprostro Šator nad Prebivalištem i na njega od gore stavio pokrivač Šatora, baš kako je Gospod zapovedio Mojsiju.
20 Potom je uzeo Svedočanstvo i stavio ga u Kovčeg, stavio drške na Kovčeg i odozgo poklopio Kovčeg. 21 Kovčeg je doneo u Prebivalište, pa je obesio pregradnu zavesu da zakriva Kovčeg svedočanstva, kao što je Gospod zapovedio Mojsiju.
22 Sto je postavio u Šator od sastanka na severnoj strani Prebivališta, izvan zavese. 23 Na njega je poređao hlebove pred Gospodom, kako je Gospod zapovedio Mojsiju.
24 Svećnjak je postavio u Šator od sastanka nasuprot stolu, na južnoj strani Prebivališta. 25 Potom je upalio sveće pred Gospodom, kako je Gospod zapovedio Mojsiju.
26 Ispred zavese u Šatoru od sastanka postavio je zlatni žrtvenik. 27 Na njemu je upalio miomirisni kad, kako je Gospod zapovedio Mojsiju.
28 Na ulaz u Prebivalište je postavio zastor. 29 Žrtvenik za žrtve svespalnice je postavio kod ulaza Prebivališta Šatora od sastanka i na njemu prineo žrtvu svespalnicu i žrtvu od žita, kako je Gospod zapovedio Mojsiju.
30 Umivaonik je postavio između Šatora od sastanka i žrtvenika, i u njega nalio vode za pranje. 31 Iz njega su Mojsije, Aron i njegovi sinovi prali ruke i noge. 32 Prali su se kad su ulazili u Šator od sastanka i kad su pristupali žrtveniku, kako je Gospod zapovedio Mojsiju.
33 Mojsije je zatim podigao dvorište oko Prebivališta i žrtvenika i postavio zastor na dvorišnu kapiju. Tako je Mojsije završio posao.
Slava Gospodnja ispunjava Prebivalište
34 Tada je oblak prekrio Šator od sastanka i slava Gospodnja je ispunila Prebivalište. 35 Mojsije nije mogao da uđe u Šator od sastanka, jer je na njemu počivao oblak, a slava Gospodnja ispunjavala Prebivalište.
36 Tokom celog njihovog putovanja, kad god bi se oblak podizao sa Prebivališta, Izrailjci bi kretali na put. 37 Ali, ako se oblak ne bi digao, ni oni ne bi kretali na put, sve do dana kada bi se podizao. 38 Jer, u toku celog njihovog putovanja, oblak Gospodnji je bio nad Prebivalištem danju, dok je noću u oblaku bio oganj, pred očima celog doma Izrailjevog.