3
Hristos – naš život
1 Dakle, ako ste vaskrsli s Hristom, tražite ono što je gore, tamo gde Hristos sedi s desne strane Bogu. 2 Mislite na ono što je gore, a ne na zemaljske stvari. 3 Vi ste, naime, umrli i vaš život je sakriven s Hristom u Bogu. 4 A kada se pojavi Hristos, vaš život, tada ćete se i vi s njim pojaviti u slavi.
Novi život u Hristu
5 Zato, usmrtite ono što je zemaljsko u vama: blud, nečistoću, strast, zlu želju i pohlepu, koja je vrsta idolopoklonstva. 6 Zbog takvih stvari dolazi Božiji gnev na one koji su nepokorni. 7 Nekada ste i vi živeli u tim gresima. 8 Ali sada se otarasite svega: gneva, srdžbe, zlobe, vređanja, prostote iz svog govora! 9 Ne lažite jedan drugoga, jer ste svukli sa sebe starog čoveka sa svim njegovim delima, 10 i obukli se u novog čoveka, koji se obnavlja radi pravog poznanja Boga prema liku svog Tvorca. 11 I tu nema više ni Grka ni Jevrejina, ni obrezanog ni neobrezanog, ni varvarina ni Skita, ni roba ni slobodnjaka, nego je sve Hristos i on je u svima.
12 Obucite se, dakle, kao sveti izabranici Božiji, kao njegov mili narod, u milosrđe, dobrotu, smernost, krotkost, strpljivost. 13 Podnosite jedni druge. Praštajte jedni drugima kada vam neko učini nažao. Kako je Gospod oprostio vama, tako i vi opraštajte jedni drugima. 14 Na sve to obucite na sebe ljubav, koja sve to drži u savršenom jedinstvu.
15 Mir Hristov neka vlada u vašim srcima, na koji ste pozvani u jednom telu. Budite i zahvalni. 16 Neka Hristova reč bogato obitava u vama. Poučavajte se i opominjite svakom vrstom mudrosti. Sa zahvalnošću u srcima pevajte psalme, himne, i duhovne pesme. 17 I što god činite, bilo rečju ili delom, sve činite u ime Gospoda Isusa, zahvaljujući Bogu Ocu po njemu.
Novi život – nove dužnosti
18 Žene, pokoravajte se muževima, kako priliči životu sa Gospodom.
19 Muževi, volite svoje žene i ne budite grubi prema njima.
20 Deco, slušajte svoje roditelje u svemu, jer je to ugodno Gospodu.
21 Očevi, ne razdražujte svoju decu, da ne postanu malodušna.
22 Robovi, u svemu slušajte svoje zemaljske gospodare, ne samo dok vas oni posmatraju, da biste zadobili njihovu naklonost, nego iskrena srca, iz bogobojaznosti prema Gospodu. 23 Sve što radite, radite celim srcem, kao za Gospoda, a ne za ljude, 24 znajući da ćete od Gospoda primiti kao nagradu ono što vam je on pripremio. Hristu Gospodu služite! 25 A svaki nepravednik će biti kažnjen za nepravedne stvari koje je učinio, bez obzira ko je ko.