23
Praznici
1 Gospod reče Mojsiju: 2 „Govori narodu izrailjskom. Reci im: ’Ovo su Gospodnji praznici, kada ćete sazivati svete sabore. Ovo su moji praznici:
Subota
3 Šest dana radi, a sedmoga dana je subota potpunog odmora, sveti sabor. Ne radite nikakvog posla; neka Gospodnja subota bude po svim vašim mestima.
4 Ovo su Gospodnji praznici, sveti sabori, koje ćeš proslavljati u određeno vreme:
Pasha i praznik Beskvasnih hlebova
5 Prvoga meseca, četrnaestog dana u mesecu, uveče, počinje Pasha Gospodnja. 6 A petnaestoga dana istog meseca je Gospodnji praznik Beskvasnih hlebova. Jedite beskvasne hlebove sedam dana.
7 Prvoga dana održavajte sveti sabor; ne radite nikakvog svakodnevnog posla. 8 Sedam dana prinosite Gospodu paljene žrtve. A sedmoga dana biće sveti sabor: ne radite nikakav posao.’“
Prva žetva
9 Gospod reče Mojsiju: 10 „Govori Izrailjcima. Reci im: ’Kad uđete u zemlju koju vam ja dajem, i počnete od nje žeti žetvu, prvi snop svoje žetve donesite svešteniku. 11 Tada neka on podigne snop pred Gospodom da budete primljeni. Sveštenik će ga podignuti narednog dana nakon subote. 12 Na dan kada podižete snop, prinesite jagnje od godinu dana, bez mane, kao žrtvu svespalnicu Gospodu, 13 a uz njega desetinu efe brašna zamešenog s uljem, kao žitnu žrtvu. To je paljena žrtva, ugodni miris Gospodu. Uz njega ide i žrtva izlivnica od četvrtine hina* vina. 14 Do tog dana, dok ne prinesete prinos svoga Boga, ne smete jesti hleb, prženo žito, ili sveže klasje. To je večna uredba za vaše naraštaje po svim vašim mestima.
Praznik Sedmica
15 Narednog dana nakon subote, pošto prinesete klas za žrtvu dizanicu, nabrojte sedam punih nedelja. 16 Nabrojte pedeset dana do prvoga dana nakon sedme subote, pa prinesite Gospodu žrtvu od novog žita. 17 Donesite iz svojih mesta dva hleba za žrtvu dizanicu, svaki od po dve desetine mere brašna. Neka budu pečeni s kvascem, kao prvina za Gospoda. 18 Sa hlebom prinesite sedam jaganjaca bez mane, od godinu dana, jednog junca iz krda, i dva ovna, za žrtvu svespalnicu Gospodu, zajedno s njihovim žitnim žrtvama i žrtvama izlivnicama, kao paljenu žrtvu, ugodan miris Gospodu. 19 Prinesite i jednog jarca kao žrtvu za greh, i dva jagnjeta od godinu dana, kao žrtvu mira. 20 Neka ih sveštenik podigne pred Gospodom s hlebom od prvina, kao žrtvu dizanicu, i sa ona dva jagnjeta. To je sveti prinos za Gospoda, koji sleduje svešteniku. 21 Istog dana sazovite sabor. Neka vam to bude sveti sabor. Ne radite nikakav svakodnevni posao! Ovo je trajna uredba za sve vaše naraštaje po svim vašim mestima.
22 Kad počnete žeti žetvu sa svoje zemlje, nemojte žeti do samog kraja svoga polja, niti pabirčiti posle svoje žetve. To ostavite siromahu i strancu. Ja sam Gospod, Bog vaš.’“
Prvi dan sedmog meseca
23 Gospod reče Mojsiju: 24 „Govori Izrailjcima: ’Sedmoga meseca, prvoga dana u mesecu, neka vam bude potpuni počinak, spomen-dan objavljen glasom trube, sveti sabor. 25 Ne radite nikakvog svakodnevnog posla. Prinesite Gospodu paljenu žrtvu.’“
Dan otkupljenja
26 Gospod reče Mojsiju: 27 „A desetog dana sedmoga meseca je dan otkupljenja. Neka vam to bude sveti sabor. Postite† i prinesite paljenu žrtvu Gospodu. 28 Ne radite nikakvog posla na taj dan, jer je to dan otkupljenja, kada će se izvršiti vaše otkupljenje pred Gospodom, Bogom vašim. 29 Onaj ko ne bude postio na ovaj dan, neka se istrebi iz svog naroda. 30 Ko god se bude latio kakvog posla na ovaj dan, njega ću ja zatrti usred njegovog naroda. 31 Ne radite nikakvog posla! To je trajna uredba za vaše naraštaje, po svim vašim mestima. 32 Neka vam to bude subota potpunog odmora. Postite! Proslavljajte svoju subotu od večeri devetog dana u mesecu do sledeće večeri.“
Praznik Senica
33 Gospod reče Mojsiju: 34 „Govori Izrailjcima: ’Petnaestog dana u sedmom mesecu je praznik Senica Gospodu, u trajanju od sedam dana. 35 Prvoga dana je sveti sabor: ne radite nikakvog svakodnevnog posla. 36 Sedam dana prinosite Gospodu paljene žrtve, a osmoga dana neka vam bude sveti sabor. Tada ćete prinositi Gospodu paljene žrtve. To je svečani sabor; ne radite nikakvog posla.
37 To su Gospodnji praznici, koje ćete slaviti kao svete sabore, prinoseći Gospodu paljene žrtve, žrtve svespalnice, žitne žrtve, prinose i žrtve izlivnice, svaku u određeni dan, 38 osim Gospodnjih subota i vaših darova, i osim svih zaveta i dobrovoljnih priloga koje prinosite Gospodu.
39 A petnaestog dana u sedmom mesecu, kad prikupite prvine zemlje, sedam dana slavite Gospodnji praznik. Prvi i osmi dan neka budu dani potpunog odmora. 40 Na prvi dan uzmite najbolje plodove, palmove grane, grane s lisnatog drveća, i vrbe s potoka, pa se sedam dana veselite pred Gospodom, Bogom svojim. 41 Proslavljajte Gospodnji praznik sedam dana u godini. Ovo je trajna uredba za vaše naraštaje: slavite taj praznik sedmog meseca. 42 Živite u senicama sedam dana; svi rođeni u Izrailju neka žive u senicama, 43 da bi vaši naraštaji znali da sam ja, Gospod, Bog vaš, učinio da narod izrailjski živi u senicama, kad sam ih izveo iz Egipta.’“
44 Tako je Mojsije saopštio Izrailjcima Gospodnje praznike.
* 23:13 Oko 1 l. † 23:27 Doslovno: Mučite ili Poniziti svoju dušu.