2
1 Dečice moja, ovo vam pišem da ne zgrešite. Ali ako ko i zgreši, imamo Pomagača-Utešitelja pred Ocem, Isusa Hrista pravednika. 2 On je žrtva prineta radi oproštenja naših greha, i ne samo naših, već i radi greha celoga sveta.
3 A da smo ga upoznali, znamo po tome što se držimo njegovih zapovesti. 4 Ko god kaže da ga poznaje, a ne drži se njegovih zapovesti, taj je lažljivac i u njemu nema istine. 5 A ko se drži njegove reči, u njemu je ljubav prema Bogu zaista došla do savršenstva. Po tome znamo da smo u njemu. 6 Ko govori da je u njemu, dužan je da živi onako kako je on živeo.
Nova zapovest
7 Voljeni moji, ne pišem vam neku novu zapovest, nego staru zapovest koju ste imali od početka. Ta stara zapovest je poruka koju ste čuli. 8 No, ipak vam pišem novu zapovest, koja se ispunjava u njemu i u vama. Jer, tama prolazi, a istinita svetlost već svetli.
9 Ako neko kaže da je u svetlosti, a mrzi svoga brata, i dalje je u tami. 10 Ko voli svog brata ostaje u svetlosti, te nije uzrok njegovom posrtanju. 11 Međutim, ko mrzi svoga brata, u tami je i po tami se kreće, i ne zna kuda ide, jer mu je tama zaslepela oči.
Odvajanje od grešnog sveta
12 Ovo vam pišem, dečice,
jer su vam gresi oprošteni radi njegovog imena.
13 Pišem vam, očevi,
jer ste upoznali onoga koji je od početka.
Pišem vam, mladići,
jer ste pobedili Zloga.
14 Napisao sam vama, deco,
jer ste upoznali Oca,
Napisao sam vama, očevi,
jer ste upoznali onoga koji je od početka.
Napisao sam vama, mladići, zato što ste jaki,
i zato što Božija reč živi u vama,
i zato što ste pobedili Zloga.
15 Nemojte voleti svet niti ono što je u svetu. Ako neko voli svet, u njemu nema ljubavi prema Ocu. 16 Naime, sve što je u svetu: požuda tela, požuda očiju i oholost zbog imetka, ne potiče od Oca nego od sveta. 17 Jer, svet i požuda za svetom prolaze, a ko vrši volju Božiju živi zauvek.
Upozorenje protiv lažnih učitelja
18 Dečice, poslednja su vremena, i kao što ste čuli, dolazi antihrist. Mnogi antihristi su se već pojavili, i po tome znamo da su poslednja vremena. 19 Među nama su bili ali nisu bili naši. Jer da su bili naši sa nama bi i ostali. Ipak, trebalo je da se pokaže da nisu svi naši.
20 Ali vas je pomazao Sveti, tako da svi imate znanje. 21 Napisao sam vam ovo ne zato što ne poznajete istinu, već zato što je poznajete; vi, naime, znate da ni jedna laž ne potiče od istine. 22 Ko je lažljivac ako ne onaj koji tvrdi da Isus nije Hristos? Onaj koji poriče Oca i Sina jeste antihrist. 23 Ko poriče Sina, nema ni Oca, a ko priznaje Sina, ima i Oca.
24 Neka ono što ste čuli od početka ostane u vama. Ako u vama ostane ono što ste čuli od početka, ostaćete u Sinu i Ocu. 25 A ono što je Hristos obećao da će nam dati jeste večni život.
26 Ovo sam vam napisao o onima koji vas zavode. 27 Ali vi ste primili pomazanje* od njega, koje ostaje u vama, pa nije potrebno da vas ko poučava. Naime, njegov Duh uči vas svemu, i to je istina, a ne laž. Stoga, kako vas je Duh poučio, tako i ostanite u Hristu.
28 Da, dečice moja, ostanite sada u njemu, da biste imali pouzdanje kada se on pojavi, te da se ne postidimo prilikom njegovog dolaska.
29 Ako znate da je on pravedan, znate i da je svako ko čini pravdu od Boga rođen.
* 2:27 Pomazanje se u poslanici odnosi na Duha Svetog.