13
Uhode izviđaju hanansku zemlju
1 Gospod reče Mojsiju: 2 „Pošalji ljude da izvide hanansku zemlju, koju dajem Izrailjcima. Iz svakog otačkog plemena pošalji po jednog čoveka. Neka svaki od njih bude njihov knez.“
3 Tako ih je Mojsije poslao iz Faranske pustinje po Gospodnjoj zapovedi. Svi su oni bili glavari Izrailjaca.
4 Ovo su njihova imena:
iz Ruvimovog plemena: Samuja, sin Zahurov;
5 iz Simeunovog plemena: Safat, sin Surin;
6 iz Judinog plemena: Halev, sin Jefonijin;
7 iz Isaharovog plemena: Igal, sin Josifov;
8 iz Jefremovog plemena: Osija, sin Navinov;
9 iz Venijaminovog plemena: Faltije, sin Rafujev;
10 iz Zavulonovog plemena: Gudilo, sin Sudin;
11 iz Josifovog plemena (iz Manasijinog plemena): Gadije, sin Susin;
12 iz Danovog plemena: Amilo, sin Gamalin;
13 iz Asirovog plemena: Satur sin Mihailov;
14 iz Neftalimovog plemena: Navija, sin Vofsijev;
15 iz Gadovog plemena: Gudilo, sin Makijev.
16 To su imena ljudi koje je Mojsije poslao da izvide zemlju. A Mojsije je prozvao Osiju, sina Navinovog, Isus.
17 Kad ih je poslao da izvide hanansku zemlju, Mojsije im je rekao: „Idite gore u Negev, pa se uspnite na gorje! 18 Izvidite kakva je zemlja, da li je narod koji živi u njoj jak ili slab, ima li ih malo ili mnogo. 19 Da li je zemlja u kojoj žive dobra ili loša? Da li su gradovi u kojima žive neograđeni ili utvrđeni? 20 Da li je zemlja plodna ili neplodna? Ima li u njoj drveća ili nema? Budite hrabri i donesite od plodova zemlje.“ A bilo je vreme ranog grožđa.
21 Tada su otišli i izvideli zemlju od pustinje Cin do Reova, kod Levo-Amata. 22 Popeli su se u Negev i došli u Hevron, gde su živeli Enakovi potomci Ahiman, Sesaj i Talmaj. (Hevron je bio izgrađen sedam godina pre egipatskog Soana.) 23 Kad su došli do potoka Eshola, odsekli su lozu s jednim grozdom, koji su dvojica nosila na motki, a poneli su i narova i smokava. 24 To mesto se prozvalo potok Eshol zbog grozda koji su tamo Izrailjci odsekli. 25 Iz izviđanja zemlje su se vratili posle četrdeset dana.
Izveštaj o izviđanju
26 Po povratku su otišli k Mojsiju, Aronu i svoj izrailjskoj zajednici u Kadis u Faranskoj pustinji, i doneli izveštaj njima i svoj zajednici, a pokazali su im i plodove zemlje. 27 Ispričali su mu: „Otišli smo u zemlju u koju si nas poslao, i zaista u njoj teku med i mleko. Ovo su njeni plodovi! 28 Ali narod koji živi u zemlji je moćan, a gradovi su utvrđeni i veoma veliki. Tamo smo videli i Enakove potomke. 29 U Negevu žive Amaličani, a u gorju žive Hetiti, Jevusejci i Amorejci. Hananci žive uz more i uz Jordan.“
30 Tada Halev utiša narod pred Mojsijem i reče: „Hajde, pođimo gore i osvojimo je, jer je možemo savladati!“
31 Ali ljudi koji su otišli gore s njim rekoše: „Ne možemo ići gore na onaj narod, jer je jači od nas!“ 32 Tako su među Izrailjcima raširili nepovoljan izveštaj o zemlji koju su izviđali, govoreći: „Zemlja kroz koju smo prošli da je izvidimo je zemlja koja proždire svoje stanovnike, a sav narod koji smo videli u njoj je gorostasan! 33 Tamo smo videli i Nefilime*– Enakovce divovskog porekla. Činilo nam se da smo prema njima kao skakavci, a tako se i njima činilo.“
* 13:33 Vidi 1. Moj 6,4.