28
1 Nepravednik beži, a niko ga ne goni,
a pravednik je kao lavić hrabar.
2 Zemlja zbog prestupa ima mnoge glavare,
ali traje dugo sa čovekom poučenim i razumnim.
3 Siromah koji ubogoga tlači
je kao pljusak koji nosi, a roda ne donosi.
4 Zlog hvale oni koji Zakon* zaboravljaju,
a na njih su kivni oni koji Zakon čuvaju.
5 Zlotvori ne shvataju pravdu,
a sve razume onaj što Gospoda traži.
6 Bolji je i siromah koji časno živi
od bogataša što nečasno živi.
7 Razuman je sin koji Zakon drži,
a svog oca sramoti onaj što se druži s izelicama.
8 Ko imetak sebi zgrće od kamate i zelenaštva,
sakuplja onome koji je milostiv ubogima.
9 Uho svoje ko odvrati i ne sluša Zakon,
njegova je molitva odvratna.
10 U svoju će jamu pasti
ko zavodi pravedne na put zla,
a dobro će besprekorni da naslede.
11 Bogati je sebi samom mudar,
ali ga razumni siromah istražuje pomno.
12 Velika je slava u radosti pravednika,
a kada se zli osile, čovek se sakriva.
13 Ko sakriva sagrešenja svoja, nema mu napretka;
pomilovan biva ko se zbog njih kaje i odriče ih se.
14 Blažen li je čovek što je stalno na oprezu,
a u zlo će pasti onaj što je srce svoje skamenio.
15 Lav što riče, medved raspomamljen,
takav je i zlobni vladar ubogom narodu.
16 Golemi je iznuđivač nerazborit vladar,
a ko se gnuša iznuđenog dobitka produžava svoje dane.
17 Krvoprolićem opterećen čovek hrli jami
i neka mu niko ne pomogne.
18 Izbavljen će biti onaj što besprekorno živi,
a u trenu pašće onaj što nečasno živi.
19 Izobilje hrane ima onaj koji svoju zemlju radi,
a izobilje siromaštva onaj koji teži bezvrednim stvarima.
20 Veran će čovek obilno biti blagosloven,
a nekažnjeno neće proći ko srlja da se obogati.
21 Strahota je kad se gleda ko je ko,
jer će čovek da sagreši i za parče hleba.
22 Škrtica srlja da se obogati,
a i ne zna da mu stiže oskudica.
23 Veću blagonaklonost naposletku nalazi onaj koji kori čoveka
nego onaj koji laska jezikom.
24 Ko potkrada majku svoju i oca svojega,
pa još kaže da tu greha nema,
taj se druži sa dželatom.
25 Bahat čovek otpočinje svađu,
a napreduje ko se uzda u Gospoda.
26 Bezuman je čovek što veruje srcu svome,
a ko mudro živi izbavljen će biti.
27 Nema oskudice ko siromahu pruža,
a ko sa njega skreće pogled prepun je prokletstva.
28 Kada se osile zlikovci, svako se sklanja,
a kada stradaju, množe se pravednici.
* 28:4 Osim značenja Zakon jevrejski izraz tora se odnosi i na pouku, uputstvo u smislu širem od Mojsijevog Zakona.