12
Život u službi Bogu
1 Zato vas zaklinjem, braćo, milosrđem Božijim, da prinesete sebe Bogu kao živu žrtvu, posvećenu i bogougodnu, da to bude vaša duhovna služba Bogu. 2 Ne prilagođavajte se ovome svetu, nego se preobražavajte obnavljanjem svoga uma, da biste mogli da prosudite šta je Božija volja, šta je dobro, ugodno i savršeno.
3 Naime, na osnovu milosti koja mi je dana, svakome od vas kažem: ne precenjujte sebe, nego mislite o sebi razborito, primereno meri vere koju je Bog dao svakom od vas. 4 Jer, kako u jednom telu imamo mnogo udova, tako nijedan od udova ne obavlja istu ulogu. 5 Jednako smo i mi, iako mnogi, jedno telo u zajedništvu s Hristom, a kao pojedinci, udovi smo jedni drugima. 6 Tako, imamo različite darove po milosti koju smo primili od Boga. Ko ima dar proroštva, neka ga koristi u skladu sa svojom verom; 7 ko ima dar služenja, neka služi; ko ima dar poučavanja, neka poučava; 8 ko ima dar tešenja, neka teši; ko ima dar davanja, neka bude darežljiv, ko ima dar upravljanja, neka bude vredan; ko ima dar iskazivanja milosrđa, neka bude radostan.
9 Ljubav neka bude iskrena. Mrzite zlo, čvrsto se držite onoga što je dobro. 10 Volite jedni druge bratskom ljubavlju, ističite se u međusobnom uvažavanju. 11 Budite marljivi u revnosti, gorljivi u duhu, služite Gospodu. 12 Nada neka vas drži u radosti, budite postojani u nevolji, istrajni u molitvi. 13 Delite što imate sa svetima u oskudici, upražnjavajte gostoprimstvo. 14 Blagosiljajte one koji vas progone, blagosiljajte, a ne kunite. 15 Radujte se sa onima koji se raduju, plačite sa onima koji plaču. 16 Budite složne misli; ne zanosite se misleći visoko o sebi, nego se povedite za onim što je ponizno. Ne smatrajte sebe mudrima.
17 Nikome ne vraćajte zlo za zlo; starajte se da činite ono što je dobro među svim ljudima. 18 Ako je moguće, činite sve što je do vas da živite u miru sa svim ljudima. 19 Ne osvećujte se, voljeni moji, nego dajte mesta Božijem gnevu. Jer u Svetom pismu piše: „Moja je osveta! Ja ću uzvratiti“ – govori Gospod. 20 Umesto toga:
„Ako je tvoj neprijatelj gladan, nahrani ga,
i ako je žedan, napoj ga.
Jer ako tako činiš,
zgrnućeš žar ugljeni na njegovu glavu.“
21 Ne daj da te zlo nadvlada, nego ti nadvladaj zlo dobrim.