Isus poučava na Maslinskoj gori
24
Isus govori o rušenju hrama
1 Isus je izašao iz hrama, i dok je odlazio, pristupe mu njegovi učenici da mu pokažu hramske zgrade. 2 Isus im odgovori: „Vidite li sve ovo? Zaista vam kažem da neće ovde ostati ni kamen na kamenu, koji se neće porušiti.“
3 Kasnije, dok je Isus sedeo na Maslinskoj gori, pristupiše mu njegovi učenici nasamo i upitaše ga: „Reci nam, kada će se ovo dogoditi i šta će biti znak tvoga dolaska i svršetka sveta?“
4 Isus im odgovori: „Pazite da vas ko ne zavede! 5 Mnogi će doći u moje ime govoreći: ’Ja sam Hristos!’, te će mnoge zavesti. 6 Čućete za ratove i za glasine o ratovima. Ne plašite se, jer sve to mora da se dogodi, ali to još nije kraj. 7 Podići će se narod na narod i carstvo na carstvo; biće gladi i zemljotresa po raznim mestima. 8 Sve ovo je tek početak nevolja.
9 Tada će vas predavati na muke i ubijati vas. Svi narodi će vas omrznuti radi mog imena. 10 I mnogi će tada odstupiti od vere: izdavaće jedan drugoga i mrzeti se među sobom. 11 Pojaviće se i mnogi lažni proroci i zavešće mnoge.
12 Bezakonje će uzeti maha i usled toga će ohladneti ljubav mnogih. 13 A ko istraje do kraja, biće spasen. 14 I Radosna vest o Carstvu će se propovedati po celom svetu za svedočanstvo svim narodima. Tada će doći kraj.
15 A kad vidite da ’strašno bogohulstvo’ o kome govori prorok Danilo, stoji na svetom mestu – ko čita neka razume! – 16 tada stanovnici Judeje neka beže u brda. 17 Ko se nađe na krovu neka ne silazi da uzme što iz kuće, 18 i ko se nađe u polju neka se ne vraća da uzme svoj ogrtač. 19 Jao trudnicama i dojiljama u te dane! 20 Molite se da se vaše bežanje ne dogodi u zimu ili u subotu. 21 Jer će tada nastati velika nevolja kakve nije bilo od početka sveta, pa do danas, niti će je više biti. 22 I ako se broj tih dana ne bi skratio, niko se ne bi spasao; ali zbog izabranih ti će se dani skratiti.
Isus govori o svom povratku
23 Ako vam tada neko kaže: ’Evo, Hristos je ovde!’ ili: ’Onde je!’, ne verujte! 24 Jer će se pojaviti lažni Hristosi i lažni proroci i učiniće velike znakove i čuda, da zavedu, ako je moguće, i izabrane. 25 Evo, kazao sam vam unapred.
26 Dakle, ako vam kažu: ’Eno ga u pustinji!’, ne izlazite. Ili: ’Evo ga u tajnim odajama!’, ne verujte. 27 Jer kao što munja sevne s istoka i zasvetli sve do zapada, tako će biti i sa dolaskom Sina Čovečijeg. 28 Gde bude lešine, tamo će se i lešinari okupljati.
29 A odmah nakon nevolje tih dana
’sunce će potamneti,
a mesec neće više svetleti;
zvezde će sa neba padati,
i sile se nebeske uzdrmati.’
30 I tada će se na nebu pojaviti znak Sina Čovečijeg, i sva će plemena na zemlji zakukati i ugledati Sina Čovečijeg kako dolazi na oblacima nebeskim sa silom i velikom slavom. 31 A na glas velike trube, on će poslati svoje anđele da saberu njegove izabrane sa četiri strane sveta, s kraja na kraj neba.
Pouka o smokvi
32 Poučite se na primeru smokve. Kada njena grana omekša i lišće potera, tada znate da je leto na pragu. 33 Tako i vi, kad vidite sve ovo, znajte da je on blizu, pred vratima. 34 Zaista vam kažem da ovaj naraštaj neće proći dok se sve ovo ne dogodi. 35 Nebo i zemlja će proći, ali moje reči neće proći.
Neznani dan i čas
36 A koji je to dan i čas, to niko ne zna, ni anđeli na nebu, pa ni sam Sin, već samo Otac. 37 Jer, kao što je bilo u vreme Nojevo, tako će biti i sa dolaskom Sina Čovečijeg. 38 Naime, kao što su u one dane, pre potopa, ljudi jeli i pili, ženili se i udavali, do dana kada je Noje ušao u plovilo, 39 i nisu uvideli sve dok nije došao potop i sve ih odneo, tako će biti i sa dolaskom Sina Čovečijeg. 40 Tada će dvojica biti na njivi; jedan će biti uzet, a drugi ostavljen. 41 I dve će mleti žito na žrvnju; jedna će biti uzeta, a druga ostavljena.
42 Bdite, stoga, jer ne znate u koji dan vaš Gospod dolazi. 43 Ovo znajte: ako bi domaćin znao u koji noćni čas će lopov doći, bdeo bi i ne bi dozvolio da mu provali u kuću. 44 Zato i vi budite spremni, jer će Sin Čovečiji doći u čas kada ne mislite.
45 Ko je, dakle, verni i mudri sluga, koga je Gospodar postavio nad svojim domaćinstvom da svakom daje hranu na vreme? 46 Blažen je onaj sluga koga Gospodar, kada dođe, zatekne da ovako radi. 47 Zaista vam kažem da će mu poveriti upravu nad celim svojim imanjem. 48 Ali ako nevaljali sluga kaže: ’Moj Gospodar se zadržao na putu’, 49 pa počne da tuče svoje drugove u službi, da jede i opija se sa pijanicama, 50 doći će Gospodar ovih slugu u dan u koji ga ne očekuje, 51 te će ga poseći i odrediti mu mesto među licemerima. Tamo će biti plač i škrgut zuba.