27
Žrtvenik
1 Napravi žrtvenik od bagremovog drveta. Neka bude četvrtastog oblika: pet lakata dug, pet lakata širok, i tri lakta visok*. 2 Na njegova četiri ugla napravi rogove, tako da žrtvenik i rogovi čine jednu celinu. Žrtvenik obloži bronzom. 3 Zatim napravi lonce za uklanjanje pepela, lopatice, kotliće i mašice. Sve posude načini od bronze. 4 Napravi za žrtvenik rešetku od bronze, u obliku mreže. Na mreži načini četiri bronzana obruča za njena četiri ugla. 5 Mrežu pričvrsti za okvir ispod žrtvenika, tako da doseže do polovine žrtvenika. 6 Onda napravi drške za žrtvenik od bagremovog drveta i obloži ih bronzom. 7 Drške neka se provuku kroz kolutove s obe strane žrtvenika, radi nošenja. 8 Napravi ga od dasaka, i neka bude šupalj. Kako ti je pokazano na gori, tako neka bude napravljen.
Dvorište
9 Napravi dvorište za Prebivalište. Na južnoj strani, zavese za dvorište neka budu od finog lana, dužine stotinu lakata† za tu stranu. 10 Neka budu okačene o dvadeset stubova sa dvadeset bronzanih podnožja. Kuke i šipke za stubove neka budu od srebra. 11 Dužina zavese na severnoj strani takođe neka bude stotinu lakata. Neka bude dvadeset stubova sa dvadeset bronzanih podnožja. Kuke i šipke za stubove neka budu od srebra.
12 Širinu dvorišta, njegovu zapadnu stranu, neka pokriva pedeset lakata‡ zavese. I tamo neka bude deset stubova sa deset podnožja. 13 Širina dvorišta na istoku neka bude pedeset lakata§. 14 Zavese s jedne strane ulaza neka su petnaest lakata* duge, sa svoja tri stuba i njihova tri podnožja. 15 Zavese za drugu stranu ulaza neka su takođe petnaest lakata duge, sa svoja tri stuba i njihova tri podnožja.
16 Za dvorišni ulaz daj da se vezom izveze dvadeset lakata† dug zastor od ljubičaste, skerletne i tamno crvene tkanine, i finog lana. Neka bude na četiri stuba i njihova četiri podnožja. 17 Svi stubovi oko dvorišta neka budu spojeni srebrnim kukama. Njihova podnožja neka budu od bronze. 18 Dužina dvorišta neka bude stotinu lakata, širina pedeset lakata, a visina pet lakata‡, sa zavesama od finog lana i bronzanim podnožjima. 19 Sve potrepštine za Prebivalište, čemu god da služe, njegovi kočići, kao i svi kočići za dvorište, neka budu od bronze.
Ulje za svećnjak
20 Zapovedi Izrailjcima da ti donesu čistog, sveže isceđenog, maslinovog ulja za svećnjak, da svetlo stalno gori. 21 Aron i njegovi sinovi će ga postavljati u Šatoru od sastanka, izvan zavese koja je ispred Svedočanstva, da gori pred Gospodom, od večeri do jutra. To je trajna uredba za Izrailjce, od naraštaja do naraštaja.
* 27:1 Oko 2,5 m dug i širok, i oko 1,5 m visok. † 27:9 Oko 50 m dužine. ‡ 27:12 Oko 25 m dužine. § 27:13 Oko 50 m dužine. * 27:14 Oko 7,5 m dužine. † 27:16 Oko 10 m. ‡ 27:18 Oko 50 m dužine, oko 25 m širine i 2,5 m visine.