32
Carska pravednost
1 Evo, po pravdi caruje car,
pravedno vladaju vladari.
2 I svaki je kao zavetrina,
te zaklanja od oluje,
i on je kao potoci vodeni u sušnoj zemlji,
kao hladovina iza velike stene u žednoj pustinji.
3 I oči onih koji vide neće više biti zamućene,
i uši onih koji čuju slušaće pažljivo,
4 i srce brzopletih shvatiće znanje,
i mucavci će požuriti da govore razgovetno.
5 Pokvarenjaka više neće zvati plemićem,
varalicu više neće smatrati uglednim.
Ko je pokvaren, a ko je plemenit?
6 Naime, bezumnik govori bezumno,
i srce njegovo smišlja bezakonje,
da počini zlodela,
da o Gospodu oholo govori,
da gladnoga ostavi prazna želuca,
da žednome uskrati piće.
7 I varalica je naoružan zlobom;
on spletke smišlja
da upropasti ponizne rečima lažljivim,
i siromaha kad traži pravo.
8 A plemić smišlja plemenitosti,
i on plemenitosti ostvaruje.
Opomena i promena
9 Ustajte, žene lakomislene,
počujte glas moj;
ćerke lakoverne,
poslušajte besedu moju.
10 Kroz godinu i nešto dana
drhtaćete, lakoverne,
jer propada berba,
ne dolazi žetva.
11 Strepite, lakomislene!
Drhćite, lakoverne!
Svucite se i razgolitite se,
i opašite se po bedrima.
12 Udarajte se u grudi i naričite za poljima ljupkim,
za vinogradima rodnim.
13 Nad tlom naroda moga
trnje bodljikavo će rasti,
kao i nad svim domovima veselim,
naseljem razdraganim.
14 Jer dvor je napušten, grad bučni zapušten.
Umesto nasipa i kule biće pećina doveka,
uživanje za divlje magarce,
pašnjak za stada.
15 Dok se na nas ne izlije Duh s visina,
te pretvori pustinju u voćnjak,
a voćnjak će se računati kao šuma.
16 Tad će u pustinji stanovati pravo,
a u voćnjaku boraviti pravednost.
17 Iz pravednosti će se mir roditi,
a pravednosti će na službi biti
pouzdanje i spokojstvo doveka.
18 Moj će narod tada boraviti u zgradama mirnim,
i u stanovima bezbednim,
i u počivalištima pouzdanim,
19 iako će šuma biti oborena
i grad nisko spušten.
20 Blago vama,
sejete pored svih voda,
puštate volove i magarce.