Psalam 94
1 O, Bože osvete!
Sevni, Gospode, Bože osvetniče!
2 Ustani, sudijo zemlje,
pa uzvrati bahatima istom merom.
3 Dokle će zlikovci, o, Gospode,
dokle će zlikovci da likuju?
4 Brbljivci su, bahati hvalisavci
svi ti što opako rade.
5 Oni satiru tvoj narod, Gospode,
i nasledstvo tvoje tlače.
6 Ubijaju udovicu, došljaka
i siročad kolju.
7 I još kažu: „Gospod ne vidi,
ne opaža Bog Jakovljev!“
8 Razmislite, vi svirepi ljudi! Budale!
Kad ćete se opametiti?
9 Ne čuje li onaj što je tvorac uha?
Ne vidi li onaj što je tvorac oka?
10 Zar narode on da ne kori?
Zar da ne pokara onaj koji ljude znanju uči?
11 Gospod zna da su misli čovekove bezvredne.
12 Blago onome koga ti učiš, Gospode,
koga poučavaš o Zakonu svome;
13 da bude spokojan u danima patnje,
dok se za zlikovca jama ne iskopa.
14 Jer Gospod ne ostavlja svoj narod
i nasledstva svoga on se ne odriče.
15 Jer pravednost se sudu vraća
i slede je sva srca čestita.
16 Ko će mene da zastupa protiv zlikovaca?
Ko će protiv zločinaca uz mene da stane?
17 Da mi Gospod nije bio pomoć,
ubrzo bi duša moja u grobu ćutala.
18 Kada kažem – „Moja noga kleca!“ –
nek me tvoja milost okrepi, Gospode!
19 Kada su u meni samom mnogobrojne brige,
utehe mi tvoje razgaljuju dušu.
20 Zar okrutni vladari da ti budu saveznici,
i oni koji krše zapovesti?
21 Urotu prave protiv duše pravednika,
krv nevinih osude ko krivu.
22 Gospod mi je zaklon na visini!
Moj je Bog stena utočišta!
23 On će njima da uzvrati za zlobu njihovu,
zbrisaće ih zbog zala njihovih;
zbrisaće ih, Gospod, Bog naš.