Psalam 51
Horovođi. Davidov Psalam, kada mu je, nakon posete Vitsaveji, došao prorok Natan.
1 Po milosti svojoj, Bože,
smiluj mi se;
po golemom milosrđu svome,
obriši mi prestupe.
2 Od krivice moje operi me sasvim
i od greha moga očisti me.
3 Prestupa sam svojih svestan,
preda mnom je greh moj neprestano.
4 Tebi, tebi samom zgrešio sam;
u očima tvojim zlo sam učinio.
Zato si pravedan kada progovoriš,
i čist kada sudiš.
5 Gle, u krivici sam se i rodio
i u grehu začela me moja majka.
6 Gle, mila ti je istina u srcu;
u nutrini učiš me mudrosti.
7 Očisti me izopom da čist budem;
operi me da od snega belji budem.
8 Veselje i radost mi daj da slušam;
nek se obraduju kosti koje si smrskao.
9 Sakrij lice svoje od greha mojih,
sve krivice moje ti očisti.
10 Čisto srce stvori meni, Bože;
u nutrini mojoj postojan duh obnovi.
11 Od sebe me ne odbacuj
i od mene ne uzimaj svoga Duha Svetog.
12 Radost svog spasenja obnovi u meni,
i duhom voljnim ti mene obodri.
13 Tvojim putevima naučiću prestupnike
i grešnici tebi će se vratiti.
14 Od krvoprolića me oslobodi,
Bože, Bože Spasitelju moj;
i klicaće moj jezik o pravednosti tvojoj.
15 Gospode, usne mi otvori;
i usta će moja slavu tvoju da javljaju.
16 Jer ti žrtvu ne želiš, jer ja bih je prineo;
ne mili ti se svespalnica.
17 Bogu je žrtva duh potrešen;
potrešeno i skrhano srce ti ne prezri, Bože.
18 Naklonošću svojom čini dobro Sionu;
sazidaj zidine Jerusalimu.
19 Tada ćeš se zaželeti pravednih žrtava,
svespalnice i paljenih žrtava;
tada će ti na žrtveniku prineti bikove.