Izlazak
ili
Druga knjiga Mojsijeva
1
Izrailjci potlačeni u Egiptu
1 Ovo su imena sinova Izrailjevih koji su otišli sa Jakovom u Egipat, svaki sa svojom porodicom:
2 Ruvim, Simeun, Levije i Juda,
3 Isahar, Zavulon, Venijamin,
4 Dan, Neftalim, Gad i Asir.
5 Jakovljevih potomaka bilo je ukupno sedamdeset. Josif je već bio u Egiptu.
6 Potom Josif umre, a umru i njegova braća i sav onaj naraštaj. 7 Sinovi Izrailjevi su bili rodni, pa su se razmnožili. Postali su brojni i veoma silni, tako da su napunili zemlju.
8 Tada je nad Egiptom zavladao novi car koji nije poznavao Josifa. 9 On je rekao svome narodu: „Evo, izrailjski narod je postao brojniji i moćniji od nas. 10 Hajde da postupimo mudro s njima, da ne bi postali još brojniji. Inače, ako izbije rat, oni će se udružiti s našim neprijateljima i zaratiti protiv nas, te napustiti zemlju.“
11 Stoga postave nad njima nadglednike da ih tlače prinudnim radom. Oni su faraonu izgradili gradove-skladišta, Pitom i Ramesu. 12 Ali, što su ih više tlačili, Izrailjci su bivali još brojniji i napredniji, tako da su se Egipćani užasnuli od njih. 13 Zato su ih Egipćani terali na ropski rad. 14 Zagorčavali su im život teškim radovima: pravljenjem maltera i opeke i raznim poljskim radovima. Sve ropske poslove su im nemilosrdno nametali.
15 Egipatski car je rekao i jevrejskim babicama, od kojih je jednoj bilo ime Šifra, a drugoj Fua: 16 „Kad pomažete Jevrejkama pri porođaju, obratite pažnju na pol deteta: ako je muško, ubijte ga, a ako je žensko, neka živi.“ 17 Ali babice su se bojale Boga i nisu učinile kako im je egipatski car naredio, nego su ostavljale u životu mušku decu. 18 Zato je egipatski car pozvao babice i upitao ih: „Zašto ste to činile? Zašto ste ostavljale u životu mušku decu?“
19 Babice odgovore faraonu: „Jevrejke nisu kao egipatske žene. One su jače, pa rode pre nego što babica dođe k njima.“
20 Bog je bio dobar prema babicama, a narod izrailjski se još više umnožio i postao veoma silan. 21 A pošto su se babice bojale Boga, on im je osnovao porodice.
22 Tada je faraon naredio celom narodu: „Svako muško dete koje se rodi Jevrejima neka se baci u Nil, a ženska deca neka se ostave u životu.“