5
Budite spremni za Gospodnji dolazak
1 A što se tiče vremena i časa, o tome nema potrebe da vam se piše. 2 Vi, naime, vrlo dobro znate da će dan Gospodnji doći kao što lopov dolazi noću. 3 Kad ljudi budu govorili: „Mir i sigurnost“, tada će ih iznenada zadesiti propast, kao trudovi trudnicu, i neće moći da pobegnu.
4 Ali vi, braćo, niste u tami da bi vas ovaj dan zatekao kao lopov, 5 jer vi ste svi sinovi svetla i sinovi dana. Mi ne pripadamo tami i noći. 6 Zato ne spavajmo kao drugi, već bdijmo i budimo trezni. 7 Jer, oni koji spavaju, noću spavaju, i koji se opijaju, noću se opijaju. 8 Ali, pošto pripadamo danu, budimo trezni, obučeni u oklop vere i ljubavi i s kacigom nade na spasenje.
9 Bog nas, naime, nije odredio da iskusimo gnev, već da dobijemo spasenje posredstvom našeg Gospoda Isusa Hrista. 10 On je umro za nas da bismo mi sa njim živeli, bilo da smo još živi ili smo već umrli. 11 Zato, bodrite jedni druge i izgrađujte se međusobno, kao što to već i činite.
Poslednja uputstva i pozdravi
12 Molimo vas, braćo, da poštujete one koji se trude među vama, one koji vas, po Gospodnjoj volji, vode i opominju. 13 Cenite ih iznad svega i volite zbog službe koju obavljaju. Živite među sobom u miru. 14 Zaklinjemo vas, braćo, opominjite neuredne, bodrite malodušne, pomažite slabima, budite strpljivi sa svakim. 15 Gledajte da niko nikome ne vraća zlo za zlo, nego se uvek trudite da činite dobro jedni drugima i svima.
16 Uvek se radujte! 17 Molite se bez prestanka! 18 Zahvaljujte na svemu, jer je to Božija volja za vas u Hristu Isusu.
19 Ne sputavajte Duha. 20 Ne prezirite proroštva, 21 nego sve proveravajte, pa što je dobro, zadržite. 22 Klonite se svakog zla.
23 A Bog mira neka dovrši vaše posvećenje, te da se celo vaše biće – duh, duša i telo – sačuvaju besprekornim za dolazak Gospoda našeg Isusa Hrista. 24 Veran je Bog koji vas poziva, on će to i učiniti.
25 Braćo, molite se za nas.
26 Pozdravite svu braću svetim poljupcem.
27 Zaklinjem vas pred Gospodom da pročitate ovu poslanicu svoj braći.
28 Milost Gospoda našega Isusa Hrista s vama!