11
1 Uzmite mene za primer, kao što ja uzimam Hrista za primer.
Pokrivanje glave na bogosluženju
2 Pohvalno je to što me se u svemu sećate i što držite predanja onako kako sam vam preneo. 3 Ali hoću da znate da je Hristos glava svakom mužu, da je muž glava ženi, a Bog Hristu. 4 Svaki muž koji se moli ili prorokuje pokrivene glave, sramoti svoju glavu. 5 Isto tako i svaka žena koja se moli ili prorokuje nepokrivene glave, sramoti svoju glavu, jer je ista kao i ošišana. 6 Ako žena ne pokriva glavu, neka se ošiša. Ali pošto je sramota za ženu da se šiša i brije, neka pokriva glavu. 7 Muž, pak, ne treba da pokriva glavu, zato što on odražava lik i slavu Božiju. A žena odražava muževljevu slavu.
8 Muškarac, naime, nije postao od žene, nego žena od muškarca. 9 I nije muškarac stvoren radi žene, nego žena radi muškarca. 10 Zbog toga, a i zbog anđela, žena mora da ima znak na svojoj glavi da je pod vlašću.
11 Međutim, u Gospodu, niti je žena nezavisna od muža, niti je muž nezavisan od žene. 12 Jer, kao što je žena postala od muškarca, tako se i muškarac rađa od žene, a sve to dolazi od Boga. 13 Prosudite sami: priliči li ženi da se moli nepokrivene glave? 14 Ne uči li vas i sama priroda da je sramota za čoveka da ima dugu kosu? 15 A zar ženi nije na ponos da ima dugu kosu? Kosa joj je, naime, data umesto vela. 16 A ako je nekome do prepirke, mi nemamo takav običaj, a ni ostale crkve Božije.
Večera Gospodnja
17 Ipak, ne mogu da vas pohvalim za ono što vam sada nalažem, jer vaše sastajanje ne ide na bolje, nego na gore. 18 Prvo, čujem da među vama ima podele kada se okupljate kao crkva, što delimično i verujem. 19 Najzad, treba da bude podela među vama da se pokažu oni koji su valjani. 20 Dakle, kada se okupljate, ne jede se večera Gospodnja. 21 Naime, svako uzima svoju večeru, te jedan gladuje, a drugi se opija. 22 Zar nemate kuću da jedete i pijete? Ili, zar prezirete Crkvu Božiju i posramljujete one koji nemaju? Šta da vam kažem? Treba li da vas pohvalim? Za ovo ne mogu da vas pohvalim.
23 Ja sam, naime, primio učenje od Gospoda koje sam i vama predao: da je Gospod Isus one noći kada je bio predat uzeo hleb, 24 zahvalio Bogu i prelomio ga, rekavši: „Ovo je moje telo koje se daje za vas. Ovo činite meni na spomen.“ 25 Tako je uzeo i čašu posle večere i rekao: „Ova čaša je Novi savez po mojoj krvi. Kad god je pijete, činite to meni na spomen.“ 26 Zaista, kad god jedete hleb i pijete čašu, navešćujete smrt Gospodnju dok se on ne vrati.
27 Zato ko nedostojno jede hleb i pije čašu, biće kriv za greh protiv tela i krvi Gospodnje. 28 Neka se, dakle, svako prvo preispita, pa tek onda neka jede od hleba i pije iz čaše. 29 Jer, ko jede i pije, a ne razaznaje u tome telo Gospodnje, navlači na sebe osudu kad jede i pije. 30 Zato ima mnogo nemoćnih i bolesnih među vama, a neki su i umrli.* 31 Ako bismo sami sebi sudili, Gospod nam ne bi sudio. 32 Ipak, kad nas Gospod sudi, on nas i odgaja, da ne budemo osuđeni sa svetom.
33 Zato, braćo moja, kada se okupite da jedete, pričekajte jedni druge. 34 Ako je neko gladan, neka jede kući, da ne dođete pod Božiju osudu kada se sastanete.
A što se tiče ostalih stvari, daću vam uputstva kad dođem.
* 11:30 Doslovno: usnuli.