6
Opšta pokvarenost čovečanstva
1 Kada su ljudi počeli da se šire na zemlji i ćerke im se rodile, 2 opaze sinovi Božiji da su ćerke ljudske lepe, pa su ih uzimali sebi za žene po svom izboru. 3 Gospod reče: „Neće moj Duh zauvek ostati u čoveku, jer je telesan. Stoga, neka mu životni vek* bude stotinu dvadeset godina.“
4 U one dane, a i posle, kada su sinovi Božiji odlazili ćerkama ljudskim i one im rađale decu, na zemlji su se pojavili Nefilimi†. Oni su bili od davnina čuveni ljudi.
5 Gospod je video da je čovekova pokvarenost na zemlji velika i da je svaka namera koju čovek kuje u sebi uvek samo zlo. 6 Gospod je požalio što je stvorio ljude na zemlji i to zaboli njegovo srce. 7 Tada Gospod reče: „Istrebiću sa lica zemlje ljude koje sam stvorio, zajedno sa životinjama, gmizavcima i pticama nebeskim, jer sam požalio što sam ih stvorio.“ 8 Ipak, Noje je našao naklonost u Gospodnjim očima.
Noje i potop
9 Ovo je zapis o Noju.
Noje je bio pravedan i besprekoran čovek među svojim savremenicima. Noje je živeo sa Bogom. 10 Noju su se rodila tri sina: Sim, Ham i Jafet.
11 No, zemlja se bila iskvarila pred Bogom; ispunila se nasiljem. 12 Bog pogleda na zemlju, a ono, cela zemlja se iskvarila i svaki čovek na zemlji se izopačio. 13 Bog reče Noju: „Odlučio sam da okončam život svim ljudima, jer se zemlja ispunila nasiljem zbog njih. Evo, istrebiću ih zajedno sa zemljom! 14 Zato napravi sebi plovilo od čempresovog‡ drveta. U plovilu ćeš napraviti pregrade, a spolja i iznutra premazaćeš ga smolom. 15 A evo kako ćeš ga napraviti: dužina će mu biti tri stotine lakata, širina pedeset lakata i visina trideset lakata.§ 16 Na plovilu načini otvor za svetlost i pokrij ga nadstrešnicom lakat* od vrha. Vrata na plovilu postavi sa strane; neka ima donji, srednji i gornji sprat. 17 Evo, ja ću pustiti potopne vode na zemlju da istrebim svako živo biće pod nebom, sve što u sebi ima dah života. Sve na zemlji će izginuti! 18 Ali sa tobom ću sklopiti savez. Ući ćeš u plovilo ti, tvoji sinovi, tvoja žena i žene tvojih sinova. 19 A od svakog živog bića uvedi u plovilo po dvoje, da s tobom prežive; i neka budu muško i žensko. 20 Po dvoje od ptica prema njihovim vrstama, od životinja prema njihovim vrstama i od gmizavaca što puze po zemlji neka uđu k tebi da prežive. 21 Sa sobom ponesi svaku vrstu hrane pa čuvaj, da bude i tebi i njima za jelo.“
22 Noje učini tako. Sve što mu je Bog zapovedio, on je to izvršio.
* 6:3 Doslovno: neka mu dana njegovih bude, što je prema nekim tumačima vreme od ovog trenutka do potopa. † 6:4 Nefilimi su verovatno nova rasa ljudi, a Septuaginta ovaj izraz prevodi kao divovi, ali je ovo značenje nesigurno. ‡ 6:14 Tačno značenje ove reči se ne zna. § 6:15 Oko 150 m dug, oko 25 m širok i oko 15 m visok. * 6:16 Oko 50 cm.