7
Skakavci, oganj i visak
1 Ovo mi je pokazao Gospod Bog. Gle, sazdao je skakavce kad prolećni usevi počinju da niču. I gle, to su usevi nakon carske kosidbe! 2 I tako su popasli sve bilje po zemlji, a ja sam rekao: „O, Gospode Bože, molim te oprosti! Ali, kako će se dići Jakov kad je tako nejak?“
3 Gospod se sažalio zbog ovog.
„Neće tako biti“ – rekao je Gospod.
4 Ovo mi je pokazao Gospod Bog. Gle, Gospod Bog je pozvao oganj da sudi i on proguta golemi bezdan i proguta polje. 5 A ja sam rekao: „O, Gospode Bože, molim te oprosti! Ali, kako će se dići Jakov kad je tako nejak?“
6 Gospod se sažalio zbog ovog.
„Neće ni ovo tako biti“ – rekao je Gospod.
7 Ovo mi je pokazao Gospod Bog. Gle, Gospod je stajao na zidu pravljenom po visku, a u ruci mu je bio visak. 8 I rekao mi je Gospod: „Amose, šta vidiš?“
Odgovorio sam: „Visak.“
Gospod uzvrati: „Evo, postavljam visak usred svog naroda Izrailja i više im ne popuštam.
9 Opusteće Isakove uzvišice
i svetilišta Izrailjeva će se srušiti.
A ja ću mačem da ustanem na dom Jerovoamov.“
Amos i Amasija
10 Amasija, sveštenik iz Vetilja, je poručio Jerovoamu, caru Izrailja: „Znaš, protiv tebe se urotio Amos usred doma Izrailjevog. Zemlja ne može da trpi njegove reči! 11 Evo šta kaže Amos:
’Jerovoam će skončati od mača,
a Izrailj iz svoje zemlje
sigurno ide u izgnanstvo.’“
12 Amasija je rekao Amosu: „Odlazi, videoče! Beži u Judinu zemlju pa tamo jedi hleba i prorokuj! 13 A u Vetilju ne smeš više da prorokuješ jer je ovo carevo svetilište i prestonica suverena.“
14 Amos je odgovorio Amasiji rečima: „Nisam bio ni prorok ni prorokov sin. Bio sam stočar i divlje smokve sam gajio. 15 Gospod me je uzeo od stada i rekao mi je Gospod: ’Idi, prorokuj Izrailju, mom narodu.’ 16 I sada čuj Gospodnju reč: ti kažeš:
’Ne prorokuj protiv Izrailja
i ne žvali protiv doma Isakovog.’
17 Zato ovako kaže Gospod:
’Žena će ti postati gradska bludnica,
a sinovi tvoji i tvoje ćerke će pasti od mača.
Tvoje će se imanje užetom premeriti i razdeliti,
a ti ćeš umreti na nečistom tlu.
A Izrailj će sigurno iz svoje zemlje
otići u izgnanstvo.’“