15
1 Blagi odgovor utišava gnev,
a gruba reč pokreće jarost.
2 Jezik mudrih dobro vlada znanjem,
a usta bezumnih bljuju bezumljem.
3 Gospodnje su oči na svakome mestu,
motreći na zle i na dobre.
4 Zdrav je jezik ko drvo života,
a duh slama jezik pogan.
5 Bezumnik prezire opomenu svoga oca,
a razborit je ko mari za ukor.
6 Veliko je blago u domu pravednika,
a zlobniku je muka da zaradi.
7 Znanje rasipaju usta mudrih ljudi,
što ne čini srce bezumnika.
8 Gadna je Gospodu žrtva zlikovaca,
molitva čestitih njemu je milina.
9 Gospodu je mrzak put zlobnika,
a voli onoga koji pravdu sledi.
10 Nemilo je poučenje za onoga ko se odriče puta,
a umreće onaj ko mrzi prekor.
11 Pred Gospodom su i Svet mrtvih i trulež mrtvih,
a kamoli srca ljudskih potomaka.
12 Podrugljivac ne voli onoga koji ga kori
i ne ide kod mudrih ljudi.
13 Veselo srce vedri lice,
žalosno srce slama duh.
14 Razborito srce teži znanju,
a usta se bezumnika bezumljem hrane.
15 Nemili su svi dani nevoljnika,
a čovek se dobrog srca gosti neprestano.
16 Bolje je i malo u bogobojaznosti,
nego blago silno i sa njim strepnja.
17 Bolji je tanjir povrća u ljubavi,
nego utovljeni vo u mržnji.
18 Gnevan čovek raspaljuje svađu,
a smireni čovek utišava sukob.
19 Put lenštine je obrastao trnjem,
a put je čestitih poravnan.
20 Mudar sin raduje oca,
a bezuman čovek prezire majku svoju.
21 Bezumnika raduje bezumlje,
a razborit čovek ravno ide putem.
22 Naumi se izjalove kad nema saveta,
a ostvare s mnoštvom savetnika.
23 Čovek se raduje kad odgovori tačno;
kako je dobra reč u pravo vreme!
24 Staza života za razumnog prema gore vodi,
i ne da mu prema dole, u Svet mrtvih da skrene.
25 Gospod ruši kuću gordih ljudi
i jača među udovice.
26 Namere zlikovca gadne su Gospodu,
a čiste su mu reči ljubaznosti.
27 Kući svojoj bedu navaljuje ko nečasno i lakomo stiče,
a živeće onaj čovek kom se mito gadi.
28 Srce pravednika promišlja odgovor,
a usta pokvarenih ljudi zlom bljuju.
29 Gospod je daleko od pokvarenjaka,
a sluša molitvu pravednika.
30 Bistar pogled i srce veseli,
a dobre vesti podmlađuju kosti.
31 Uho koje sluša pouku života,
trajaće u društvu mudrih ljudi.
32 Ko ne mari za opomenu, prezire sam sebe,
a ko sluša ukor stiče razboritost.
33 Bogobojaznost je pouka mudrosti,
a pre časti dolazi poniznost.