Psalam 48
Pesma. Psalam potomaka Korejevih.
1 Velik je Gospod,
mnoge hvale vredan,
u gradu Boga našeg,
na njegovoj svetoj gori.
2 Prelepa je njena visina,
radost je cele zemlje;
gora Sion, na ivicama severa,
grad je velikog cara.
3 Bog je u utvrđenjima svojim,
za zaklon je sebe obznanio.
4 Jer, gle, carevi su okupljeni,
zajedno napreduju.
5 I kad su ga videli, zapanjiše se,
užasnuše se i umakoše.
6 Trepet ih je tamo obuzeo
i bol kao porodilju.
7 Vetrom sa istoka
skršio si lađe tarsiske.
8 Kao što smo čuli,
tako smo i videli
u gradu Gospoda nad vojskama,
u gradu Boga našega,
Boga koji ga je doveka osnovao.
Sela
9 Bože, usred Doma tvoga razmišljamo
o milosti tvojoj.
10 Poput tvog imena, Bože,
slava ti prelazi krajeve zemlje,
desnica ti obiluje pravednošću.
11 Gora Sion neka se raduje,
neka se vesele Judina naselja
zbog tvojih propisa.
12 Obiđite Sion,
oko njega koračajte,
kule mu prebrojte;
13 proverite njegove zidine,
utvrđenja mu pregledajte,
da pokolenju novom
o tome pričate.
14 Jer, ovo je Bog,
naš Bog u veke vekova;
on nas vodi i do smrti!