61
Prorokovo poslanje
1 Duh je Gospodnji nada mnom;
on me je pomazao,
da javim Radosnu vest poniznima.
Poslao me je da previjem u srcu slomljene,
da najavim slobodu zarobljenicima,
utamničenima da će im prestati sužanjstvo;
2 da od Gospoda najavim godinu pomilovanja,
i od Boga našega dan osvete;
da utešim sve ožalošćene,
3 da uspravim ožalošćene na Sionu,
da im dam nakit umesto pepela,
ulje za veselje umesto žalosti,
odeću za pohvalu umesto duha tužnoga;
i njih će zvati:
’Hrastovi pravdini,
Zasad Gospodnje slavnosti’.
4 I sagradiće drevne razvaline,
i podići mesta poharana,
i obnoviće gradove,
pustošene od kolena do kolena.
5 I tuđinci će stajati
i stada vaša napasati,
i sinovi stranaca biće ratari vaši
i vinogradari vaši.
6 A vi ćete se zvati: ’Sveštenici Gospodnji’.
Govoriće vam se: ’Služitelji Boga našega’.
Ješćete blago tuđinskih naroda
i zagospodarićete slavom njihovom.
7 Umesto vašeg dvostrukog nipodaštavanja i sramote,
odrediće im se da se vesele za vas,
koji ćete u njihovoj zemlji
naslediti dvostruko,
kojima će biti radost večna.
8 Jer ja, Gospod, volim pravo,
mrzim grabež uz žrtvu svespalnicu,
a daću im platu odistinsku,
i sklopiću s njima savez večni.
9 I znaće se među pucima potomstvo njihovo,
usred naroda naraštaji njihovi.
Svi koji ih vide shvatiće da su oni potomstvo
što ga je blagoslovio Gospod.“
10 Ushićen sam vrlo u Gospodu,
kliče duša moja u Bogu mome,
jer me je odenuo haljinom spasenja,
ogrnuo me je plaštom pravednosti,
kao ženik kad na sebe venac stavi
i nevesta kad se nakitom ukrasi.
11 Jer kao što zemlja isteruje klice svoje,
i kao što seme u vrtu klija,
tako će Gospodar Gospod učiniti
da proklija pravda i pohvala pred svim pucima.