Psalam 32
Davidov. Poučna pesma.
1 Blago onome kome je oprošten prestup,
kome je pokriven greh.
2 Blago čoveku kome Gospod ne uračunava greh
i u čijem duhu nema prevare.
3 Htedoh da prećutim, alʼ kosti mi usahnuše,
jer dan čitavi u vapaju sam provodio.
4 Jer danju i noću
ruka me je tvoja teško pritiskala,
snaga mi je sahnula
kao na letnjoj žezi.
Sela
5 Tada priznah tebi greh svoj,
i prestup svoj nisam krio.
Rekoh: „Priznaću Gospodu svoje prestupe.“
I ti si mi prestup greha oprostio.
Sela
6 Zato neka ti se svaki verni moli
u vremenu kad se možeš naći;
čak i potop da jurne na njega,
silne vode sustići ga neće.
7 Ti si meni utočište,
čuvaj me od nevolje;
ti me zaogrćeš radošću izbavljenja.
Sela
8 „Ja ću te umudriti i poučiti
kojim putem ti valja krenuti;
savet ću ti dati i nad tobom bdeti.
9 Ne budite kao konj ili mazga bez razuma,
koji se krote vođicama i uzdom,
inače ti neće prići blizu.“
10 Mnogi jadi snalaze opakoga,
a onog ko se uzda u Gospoda okružuje milost.
11 Radujte se u Gospodu,
veselite se, vi pravedni,
kličite, vi s čestitim srcem!