7
Solomonov dvor i ostale zgrade
1 Solomon je zidao sebi dvor trinaest godina i dovršio ga. 2 Sazidao je i dom u Livanskoj šumi, stotinu lakata dug, pedeset lakata širok i trideset lakata* visok, na četiri kedrova stuba, s kedrovim gredama iznad stubova. 3 Dom je bio pokriven kedrovim drvetom preko greda, koje su bile na četrdeset pet stubova, po petnaest u svakom redu. 4 Bilo je tri reda prozora, jedan naspram drugog u tri reda. 5 Sva vrata i pragovi su bili na četiri ugla, s prozorima koji su stajali jedan naspram drugog u tri reda.
6 Načinio je i trem od stubova, pedeset lakata dug i trideset lakata† širok. Trem je bio s prednje strane a ispred njega su bili stubovi s nadstrešnicom.
7 Zatim je načinio prestoni trem, to jest, sudski trem gde je delio pravdu; bio je obložen kedrovinom od poda do krova. 8 U njegovoj kući gde je prebivao, bio je drugi trem iza onog trema. On je napravio dom kao taj trem za faraonovu ćerku kojom se oženio.
9 Sve ovo je bilo od skupocenog kamena, tesanog na meru i sečenog testerom, i iznutra i spolja, od poda do krova, i spolja do velikog dvorišta. 10 Temelj je bio od velikog i skupocenog kamenja, veličine od osam i deset lakata‡. 11 Odozgo je bilo skupoceno kamenje tesano po meri, i kedrove daske. 12 Veliki trem je imao unaokolo tri reda tesanog kamenja i jedan red kedrovih balvana, kao unutrašnje dvorište Doma Gospodnjeg i hramski trem.
Oprema Doma
13 Car Solomon je poslao poruku Hiramu iz Tira i pozvao ga. 14 On je bio sin jedne udovice iz Neftalimovog plemena, kome je otac bio iz Tira. On je bio umetnik bronzarski. Hiram je bio veoma vešt i uman, pa je svašta umeo da napravi od bronze. On je došao k caru Solomonu i uradio mu sav posao.
15 Salio je dva stuba od bronze; jedan stub je bio osamnaest lakata visok, a dvanaest lakata§ mu je bio obim unaokolo. Drugi stub je bio jednak prvom. 16 Zatim je načinio dva oglavlja salivena od bronze da se stave odozgo na stubove. Jedno oglavlje je bilo visoko pet lakata, a drugo oglavlje je takođe bilo visoko pet lakata*. 17 Na oglavljima, koja su bila na vrhu stubova, načinio je prepletene pletenice i vrpce u obliku lanaca; sedam na jednom oglavlju i sedam na drugom oglavlju. 18 Na ta dva oglavlja je napravio i dva reda narova oko jedne pletenice da pokrivaju oglavlje na vrhu stubova; isto je napravio i na drugom oglavlju. 19 Na ta dva oglavlja na vrhu stubova u tremu, bili su napravljeni ljiljani od četiri lakta†. 20 Na oglavljima oba stuba, iznad i ispod pletenica, bilo je dve stotine narova u dva reda svuda oko oba oglavlja.
21 Takve stubove je postavio na tremu Doma; desni stub je nazvao Jakin, a levi stub je nazvao Voaz. 22 Na vrhu stubova bili su vešto izrađeni ljiljani. Tako je rad na stubovima bio završen.
23 Zatim je izradio more od iskovanog metala. Bilo je sasvim okruglo i imalo je deset lakata od jednog kraja do drugog; bilo je pet lakata visoko, a u obimu je bilo trideset lakata‡, mereno užetom. 24 Ispod ruba su mu bili ukrasi u obliku cvetnih latica svuda oko njega, po deset na svaki lakat, kojima je bilo optočeno more unaokolo; dva je reda latica bilo saliveno s njim.
25 More je stajalo na dvanaest volova; tri su gledala na sever, tri su gledala na zapad, tri su gledala na jug, a tri su gledala na istok. More je stajalo na njima odozgo, a njihova zadnja strana je bila unutra. 26 Debljina mu je bila jedan pedalj§, a rub mu je bio kao rub čaše, kao cvet ljiljana, i primalo je dve hiljade vata*.
27 Zatim je načinio deset podnožja od bronze; svako podnožje je bilo po četiri lakta u dužinu, četiri lakta u širinu, i tri lakta† u visinu. 28 A podnožja su bila ovako napravljena: okviri su bili pričvršćeni između uglova. 29 Na okvirima meću uglovima bili su lavovi, volovi i heruvimi, a odozgo na uglovima su bili stubići. Ispod i iznad lavova i volova bio je iskovan venac. 30 Ispod svakog podnožja bila su po četiri bronzana točka s bronzanim osovinama, a na četiri ugla bili su držači. Držači pod svakom umivaonicom bili su sliveni sa svakim vencem. 31 Otvor unutar podnožja, bio je jedan pedalj‡. Otvor je bio okrugao, a sa svojim postoljem bio je pedalj i po§. Na otvoru su bili urezani ukrasi; ali oplate nisu bile okrugle, nego četvrtaste.
32 Četiri točka su bila ispod oplata, a osovine točkova su bile pričvršćene na postolje. Visina svakog točka bila je lakat i po*. 33 Točkovi su bili napravljeni kao točkovi za kola; njihove osovine, glavnjače, naplaci i paoci, sve je bilo liveno. 34 Bila su četiri držača na četiri ugla; držači su bili spojeni s postoljem. 35 Na vrhu postolja bio je okrugli remen pola lakta† visine. Držači i oplate su bili pričvršćeni za vrh postolja. 36 Na njegovim uglovima i oplatama izrezao je heruvime, lavove i palme, gde god je bilo mesta, i vence svuda unaokolo. 37 Na taj je način načinio deset podnožja; svi su bili jednako saliveni, jednake mere i oblika.
38 Načinio je i deset umivaonica od bronze, koje su zahvatale po četrdeset vata‡; svaka umivaonica je imala obim od četiri lakta§, i svaka je umivaonica zahvatala po četrdeset vata. Po jedna umivaonica je stajala na svakom od deset podnožja. 39 Namestio je pet podnožja na desnoj strani Doma, i pet na levoj strani Doma. More je postavio na desnu stranu, prema jugoistoku.
40 Hiram je napravio i lonce, lopatice i kotliće. Tako je Hiram dovršio sav posao koji je radio na Domu Gospodnjem za cara Solomona:
41 Dva stuba i dva okrugla oglavlja na vrhu dva stuba, i dve pletenice da pokrivaju ta dva oglavlja na vrhu dva stuba;
42 četiri stotine narova na dve pletenice; dva reda narova na svakoj pletenici, da pokrivaju dva okrugla oglavlja na vrhu stubova;
43 deset podnožja i deset umivaonica na njima;
44 jedno more i dvanaest volova ispod mora;
45 lonce, lopatice i kotliće. Svi sudovi koje je Hiram napravio caru Solomonu za Dom Gospodnji, bili su od uglačane bronze.
46 Car ih je lio u glinenim kalupima, u dolini Jordana, između Sokota i Sartana. 47 Solomon nije merio sve sudove, jer ih je bilo mnogo; nije se tražio izveštaj o težini bronze.
48 Solomon je napravio i sve ostalo posuđe koje je bilo u Domu Gospodnjem:
zlatni žrtvenik,
zlatni sto na kome je bio prineseni hleb,
49 svećnjake od čistog zlata, pet s desne strane i pet s leve strane ispred Svetinje nad svetinjama;
latice, svetiljke i mašice od zlata;
50 čaše, usekače i kotliće; kadionice i tepsije od čistog zlata;
zlatne prevornice za vrata unutrašnjeg Doma – za Svetinju nad svetinjama i za vrata velike dvorane.
51 Tako je bio dovršen sav posao koji je car Solomon uradio za Dom Gospodnji. Zatim je uneo u riznicu Doma Gospodnjeg stvari koje je njegov otac David posvetio: srebro, zlato, i posuđe.
* 7:2 Oko 50 m dug i širok i oko 15 m visok. † 7:6 Oko 25 m dug i 15 m širok. ‡ 7:10 Oko 4 m i 5 m. § 7:15 Oko 9 m u visinu i 6 m u obimu. * 7:16 Oko 2,5 m. † 7:19 Oko 2 m. ‡ 7:23 Oko 5 m od jednog do drugog kraja, oko 2,5 m u visinu a u obimu oko 15 m. § 7:26 Oko 23 cm. * 7:26 Oko 40.000 l. † 7:27 Oko 2 m u dužinu i širinu i oko 1,5 m u visinu. ‡ 7:31 Oko 23 cm. § 7:31 Oko 34,5 cm. * 7:32 Omo 75 cm. † 7:35 Oko 25 cm. ‡ 7:38 Između 1.000–1.600 l, zavisno od načina računanja drevnih mera. § 7:38 Oko 2 m.