Psalam 145
Davidova pohvalna pesma.
1 O, moj Bože, o, care, veličaću tebe,
ime tvoje blagosiljaću u veke vekova!
2 Svakog dana blagosiljaću te,
ime ću ti proslavljati u veke vekova.
3 Veliki je Gospod, predostojan slave,
veličanstva nedokučivoga.
4 Pokolenje pokolenju tvoja dela razglašava,
obznanjuje silu tvoju.
5 O krasoti slave veličanstva tvoga,
o stvarima čudnim tvojim ja ću da razmišljam*.
6 Govoriće ljudi o snazi tvojih strašnih dela,
a i ja ću da svedočim o tvom veličanstvu.
7 Kazivaće sećanje o tvojoj velikoj dobroti,
klicaće radosno o pravednosti tvojoj.
8 Milosrdan i milostiv je Gospod,
spor na srdžbu i bogat milošću!
9 Svakome je Gospod dobar,
milosrdan svim svojim delima.
10 O, Gospode, slaviće te svako delo tvoje;
tvoji verni blagosiljaće te!
11 O slavi tvoga carstva govoriće,
o snazi tvojoj svedočiće;
12 dela će mu silna objaviti ljudima,
i slavnu krasotu njegovoga carstva.
13 Carstvo svih vremena jeste carstvo tvoje,
tvoja vladavina za sve naraštaje.
14 Gospod je oslonac za sve koji padnu,
uzdanica za sve ponižene.
15 Tebe očekuju baš svačije oči
i ti im daješ hranu kad je tome vreme.
16 Ruku svoju ti otvaraš
i sitiš želju svakog živog bića.
17 Na svim putevima svojim pravedan je Gospod
i veran je u svakom poduhvatu.
18 Gospod je blizak svima što ga prizivaju,
svima što ga u istini zovu.
19 Ispunjava čežnju bogobojaznima,
spasava ih kada čuje kako vape.
20 Gospod brani sve koji ga vole,
a zlotvore sve će da razori.
21 Gospodu će usta moja uskliknuti slavopoje!
Nek sve živo blagosilja to sveto mu ime,
u veke vekova!
* Psalam 145:5 Ovaj glagol, ova misao se može prevesti i ovako: ja ću da govorim.