22
1 Bolje je izabrati ime nego bogatstvo golemo
i blagonaklonost je bolja od srebra i zlata.
2 I bogataš i siromah se sreću,
jer sve ih je Gospod sazdao.
3 Obazriv čovek primeti nevolju, pa se skrije,
a lakoverni idu dalje i budu kažnjeni.
4 Obilje, čast i život su nagrada
za poniznost i bogobojaznost.
5 Zamke su i trnje na stazi podlaca
a od njih je podaleko onaj koji čuva dušu svoju.
6 Vaspitaj dete za put kojim mu valja ići
pa i kada ostari od njega se odmaknuti neće.
7 Bogati vlada siromasima,
a ko zajmi služi zajmodavcu.
8 Ko nepravdu seje nevolju će žeti,
slomiće se šiba gneva njegovoga.
9 Blagosloven biće darežljivi,
jer daje siromahu parče svoga hleba.
10 Oteraš li podrugljivca, svađa prestaće,
parničenje i sramota nestaće.
11 Ko voli čisto srce i milost mu je na usnama
ima cara za prijatelja.
12 Oči Gospodnje čuvaju znanje,
on obara reči onih što nepravdu čine.
13 Lenština govori: „Lav je na ulici!
Zaklaće me nasred trga!“
14 Jama duboka usta su bludnice,
u nju pašće onaj na koga je Gospod srdit.
15 Dečije je srce svezano bezumljem
koje šiba opomene nadaleko od njega uklanja.
16 I ko tlači siromaha da za sebe zgrne
i ko daje bogatome, sigurno im sledi nemaština.
Mudre priče
Prva priča
17 Prikloni uho, poslušaj reči mudrih ljudi
i srce prikloni mom znanju.
18 Jer će ti biti zadovoljstvo da ih držiš u sebi,
da budu spremne na usnama tvojim.
19 A da ti u Gospodu pouzdanje bude,
ja ti ih danas objavljujem, baš tebi.
20 Nisam li ih za tebe zapisao
trideset mudrih priča
kroz savete i znanje;
21 da te upoznam s istinitošću pouzdanih reči,
kako bi uzvratio pouzdanim rečima onima koji te šalju?
Druga priča
22 Ne otimaj siromahu jer je siromah,
ne satiri ubogoga na sudskim vratima.
23 Jer Gospod će braniti njegov slučaj
i oteće dušu onima što njima otimaju.
Treća priča
24 Ne druži se s razjarenim,
ne idi sa besnim čovekom;
25 jer ćeš naviknuti na puteve njegove
i sebe ćeš uplesti u zamku.
Četvrta priča
26 Ne budi od onih koji ruku daju
i od onih koji jamče za dugove.
27 Ako nemaš dovoljno da platiš,
zašto da ti neko uzme i postelju ispod tebe?
Peta priča
28 Ne pomiči drevni međaš
što su tvoji preci postavili.
Šesta priča
29 Da li si video čoveka veštog u svom poslu?
Pred carevima će on stajati,
a neće stajati pred beznačajnim.