30
Protiv izaslanstva u Egipat (I)
1 Teško sinovima odmetničkim!
– govori Gospod.
Oni provode namere što nisu od mene,
sklapaju saveze što nisu po Duhu mom;
i greh na greh gomilaju.
2 Krenuli su u Egipat dole,
a nisu pitali šta ću ja reći;
da uteknu u utočište faraonsko,
i da se uzdaju u senku egipatsku.
3 Utočište faraonsko biće im na sramotu,
i uzdanje u senku egipatsku na porugu.
4 Ta glavari njegovi već su u Soanu,
poslanici njegovi stigli su u Hanes:
5 svi će se posramiti
nad narodom beskorisnim,
neće im biti na pomoć ni na korist,
već na sramotu, pa i za ukor.“
Protiv izaslanstva u Egipat (II)
6 Proroštvo protiv životinja negevskih:
Kroz zemlju nevolje i bede,
lavice i lava koji riču,
ljute guje i krilate zmije ognjene,
nose oni blaga svoja na leđima mladih magaraca,
i bogatstva svoja na grbama kamila –
nose ga narodu beskorisnom.
7 Zato što je egipatska pomoć prazna i ništavna,
zbog toga sam ih nazvao:
„Iznemogla Rava*.“
Zaveštanje
8 Sad dođi, upiši na ploči pred njima
i zabeleži u knjizi,
te da ostane za budućnost,
za vek vekova;
9 jer ovo je narod odmetnički, sinovi lažljivi,
sinovi koji neće da slušaju Zakon Gospodnji.
10 Oni govore vidovitima:
„Okanite se viđenja!“,
a videocima:
„Ne prorokujte nam poštenje!
Govorite što je nama ugodno!
Prorokujte nam privide!
11 Zastranite s puta,
skrenite sa staze,
uklonite nam sa očiju
Svetitelja Izrailjeva!“
12 Zato Svetitelj Izrailjev govori:
„Zato što reč ovu prezirete,
a oslanjate se na opakost i prevaru,
i na njih se podupirete,
13 zato će vam ta krivica biti kao pukotina,
što se izbočila na zidu visokom,
koji će se srušiti iznenada, u trenutku,
14 i srušiće se kao što se ruši sud grnčarski,
razbije se i niko ga ne žali,
te među krhotinama njegovim ni ulomak se ne nađe,
da se uzme žeravica sa ognjišta
ili zagrabi voda sa studenca.“
15 Jer govori Gospodar Gospod, Svetitelj Izrailjev:
„U pokajanju i spokojstvu bićete spaseni;
u smirenosti i osloncu vaša je sila;
ali vi niste hteli.
16 Rekli ste: ’Ne, jer ćemo na konjima pobeći.’
Zato ćete bežati.
’Jahaćemo onda u galopu.’
Zato će vaši gonioci brži biti:
17 vas hiljadu bežaće
kad jedan podvikne;
kad podviknu petorica,
trkom ćete bežati,
dok od vas ne ostane
kao kolac na vrhu gore
ili kao oznaka na brdu.“
18 Ipak, Gospod čezne da vam se smiluje,
i zato čezne da vas oblagodati,
jer Gospod je Bog pravedni.
Blago svima koji čeznu za njim.
Buduće blagostanje
19 O, narode sionski, koji stanuješ u Jerusalimu. Nemoj nikako plakati. On će jamačno biti naklonjen glasu vapaja tvojega. Čim te čuje, odgovoriće ti. 20 I Gospodar će vam dati hleb patnički i vodu nevolje, pa se više neće kriti tvoji učitelji, i tvoje će oči gledati učitelje tvoje. 21 I uši tvoje slušaće reč iza leđa tvojih gde se govori: „To je put, njime idite!“, bilo da skrećete nadesno ili nalevo. 22 Tada ćeš smatrati nečistima svoje kumire posrebrene i svoje idole zlatom optočene. Odbacićeš ih kao izliv ženski i reći ćeš: „Napolje!“
23 Tada će dati kišu tvom semenu što poseješ na njivi, a hleb što će ga njiva roditi biće obilat i hranljiv. Stoka tvoja će pasti u onaj dan, po prostranim pašnjacima. 24 Volovi i magarci koji služe za njivu ješće osoljenu hranu, ovejanu lopatom i rešetom. 25 I na svakoj gori i na svakoj uzvišici biće potoka i tokova, u dan silnoga pokolja kad se kule budu rušile. 26 Tada će mesečina biti kao sunčeva svetlost, a sunčeva svetlost će biti sedam puta jača, kao svetlost sedam dana – u dan kad Gospod zavije prelome narodu svome, i izleči rane udaraca njegovih.
Propast Asirije
27 Gle, Gospod lično iz daleka dolazi,
gnev njegov gori, breme biva otežano.
Usne njegove jarosti su pune,
jezik mu je vatra što proždire,
28 a Duh je njegov kao potok nabujali,
što se do grla popeo.
On dolazi da svetinu prorešeta rešetom pogubnim,
i da postavi uzde zavodljive
u čeljust narodima.
29 Pesma će vam biti
kao u pretprazničkim noćima,
kad su srca vesela
kao kod onog koji ide uz zvuke frule
da dođe na Goru Gospodnju,
na Stenu Izrailjevu,
30 i začuće se veličanstveni glas Gospodnji,
i pokazaće se udar ruke njegove
u jarosnom gnevu, u vatri što proždire,
iz provale oblaka i oluje,
i iz grada koji je kao tucanik,
31 jer od glasa Gospodnjeg prepašće se Asirac,
šibom kojom on šiba.
32 I kad god udari palica određena
kojom će se Gospod odmoriti na njemu,
s bubnjevima i harfama, u borbenim pokličima,
protiv njega on se bori.
33 Već je pripravljen Tofet,
upravo je spreman za cara,
mnogo vatre i mnogo drva.
On je produbio, proširio lomaču za njega,
povećao vatru i drva.
Dah Gospodnji je kao potok od sumpora,
razgara se na njemu.
* 30:7 Ime morske nemani koje odslikava haos, a ponekad Egipat.