6
Solomon gradi Dom
1 Četiri stotine i osamdesete godine po izlasku Izrailjaca iz Egipta, a četvrte godine vladavine cara Solomona nad Izrailjem, meseca Ziva – a to je drugi mesec – on je počeo da gradi Dom Gospodnji.
2 Dom koji je car Solomon sagradio Gospodu bio je šezdeset lakata dug, dvadeset lakata širok i trideset lakata visok*. 3 Trem ispred glavne dvorane Doma bio je dvadeset lakata dug, prema širini Doma, i deset lakata† širok, prema dužini Doma. 4 Za Dom je načinio uske prozore s rešetkama. 5 Uz zid Doma je podigao građevinu na spratove, koja se prostirala oko zidova Doma, i oko Svetilišta i Svetinje nad svetinjama; u njoj je napravio bočne odaje. 6 Donji sprat građevine je bio širok pet lakata, srednji sprat šest lakata, a treći sedam lakata‡; jer je postavio potporne grede spolja oko Doma, da se grede ne bi umetale u zidove Doma.
7 Dok se Dom zidao, gradili su ga kamenom koji je već bio obrađen u kamenolomu, pa se u Domu nije čuo ni čekić, ni sekira niti ikakvo gvozdeno oruđe za vreme njegove izgradnje.
8 Ulaz donjeg sprata bio je na južnoj strani Doma; stepenice su zavijale gore na srednji sprat, a sa srednjeg na treći. 9 Kad je dovršio gradnju Doma, pokrio ga je gredama i kedrovim daskama. 10 Sagradio je građevinu oko celog Doma. Visina svakog sprata je bila pet lakata§; oni su sa Domom bili spojeni kedrovim gredama.
11 Reč Gospodnja dođe Solomonu: 12 „Što se tiče Doma koji gradiš, ako budeš sledio moje propise i slušao moje uredbe, ako budeš držao sve moje zapovesti živeći po njima, preko tebe ću ispuniti svoje obećanje, koje sam dao tvom ocu Davidu za tebe. 13 A ja ću se nastaniti među Izrailjcima i neću ostaviti svoj narod Izrailj.“
14 Tako je Solomon izgradio Dom i dovršio ga. 15 Unutrašnje zidove Doma je obložio kedrovim daskama. Zidove Doma je obložio drvetom, od poda do tavanice. Pod je obložio čempresovom daskom. 16 Na zadnjoj strani Doma je načinio pregradu od dvadeset lakata* od kedrove daske, od poda do zidova; to je sagradio kao unutrašnje Svetilište – Svetinju nad svetinjama. 17 Svetilište u Domu ispred Svetinje nad svetinjama bilo je četrdeset lakata.† 18 A na kedrovini unutar Doma su bili urezani pupoljci i rastvoreni cvetovi. Sve je bilo od kedrovine, tako da se kamen nigde nije video.
19 Svetinju nad svetinjama je sagradio unutar Doma da tamo postavi Kovčeg saveza Gospodnjeg. 20 Ispred Svetinje nad svetinjama, koja je bila dvadeset lakata duga, dvadeset lakata široka, dvadeset lakata‡ visoka i obložena čistim zlatom, bio je žrtvenik od kedrovine koji je takođe obložio. 21 Solomon je unutrašnjost Doma obložio čistim zlatom, a ispred Svetinje nad svetinjama je razvukao lanac i obložio ga zlatom. 22 Sav Dom je obložio zlatom, a zlatom je obložio i sav žrtvenik kod Svetinje nad svetinjama.
23 U Svetinji nad svetinjama je načinio heruvime od maslinovog drveta; svaki je bio visok deset lakata§. 24 Jedno krilo heruvima je imalo pet lakata, a tako je i drugo krilo heruvima imalo pet lakata. Od vrha jednog krila do vrha drugog je bilo deset lakata.* 25 I drugi heruvim je bio deset lakata; oba heruvima su imala istu meru i isti oblik. 26 Visina svakog heruvima je bila deset lakata†. 27 Heruvime je postavio usred unutrašnjeg Svetilišta. Krila heruvima su bila raširena, tako da je krilo jednog dodirivalo jedan zid, a krilo drugog dodirivalo drugi zid. Druga krila su im se dodirivala u sredini Svetilišta. 28 I heruvime je obložio zlatom.
29 Po svim zidovima Doma, iznutra i spolja, urezao je likove heruvima, palmi, i rastvorenih cvetova. 30 Tako je i pod u Domu obložio zlatom spolja i iznutra.
31 Za ulaz u Svetinju nad svetinjama napravio je dvokrilna vrata od maslinovog drveta; stub i dovratnici su bili na pet uglova‡. 32 Na tim dvokrilnim vratima od maslinovog drveta je urezao likove heruvima, palmi i rastvorenih cvetova, i obložio ih zlatom; heruvime i palme je obložio listićima zlata. 33 Isto je učinio i sa ulazom u Svetilište, sa dovratnicima od maslinovog drveta na četiri ugla, 34 i sa dvokrilnim vratima od čempresovog drveta; svako krilo je bilo napravljeno od dva dela koji su se sklapali i rasklapali. 35 Na njih je urezao heruvime, palme i rastvorene cvetove, pa je izrezbareno ravnomerno obložio zlatom.
36 Sagradio je i unutrašnje predvorje od tri reda tesanog kamenja i jednog reda kedrovih greda.
37 Temelji Doma Gospodnjeg su bili položeni četvrte godine u mesecu Zivu. 38 Jedanaeste godine meseca Vula, koji je osmi mesec, Dom je bio završen sa svim svojim delovima i prema svemu što je bilo određeno za njega. Solomon ga je izgradio za sedam godina.
* 6:2 Oko 30 m dug, 10 m širok i 15 m visok. † 6:3 Oko 10 m dug i 5 m širok. ‡ 6:6 Donji oko 2,5 m širine, srednji oko 3 m a treći oko 3,5 m. § 6:10 Oko 2,5 m. * 6:16 Oko 10 m. † 6:17 Oko 20 m. ‡ 6:20 Oko 10 m duga, široka i visoka. § 6:23 Oko 5 m. * 6:24 Svako krilo je imalo 2,5 m a 5 m od vrha do vrha. † 6:26 Oko 5 m. ‡ 6:31 Ne zna se tačno o kakvim vratima se ovde radi, odnosno kako su ova vrata funkcionisala. Otuda razlike u prevodu.