2
Juda i Jerusalim osuđeni sa narodima
Juda sabrana na pokajanje
1 Saberite se! Saberite se,
o, narode koji stida nemaš,
2 pre nego se osuda ostvari
i dan prođe kao pleva;
pre nego na vas dođe
plamen gneva Gospodnjeg,
pre nego na vas dođe
dan gneva Gospodnjeg.
3 Tražite Gospoda, o, svi ponizni u zemlji,
koji izvršavate njegove sudove.
Tražite pravednost! Tražite poniznost,
pa možda na dan gneva Gospodnjeg
skriveni budete.
Filisteja
4 Jer Gaza će biti napuštena,
Askalon će pustoš postati,
Azotu će narod isterati u po bela dana,
a Akaron će biti iskorenjen.
5 Jao Herećanima,
stanovnicima primorskog kraja!
O, Hanane,
reč je Gospodnja protiv tebe,
zemljo filistejska:
„Uništiću ti svakog živog!“
6 Primorski će kraj postati pašnjaci,
pastirske livade
i torovi za ovce.
7 Zato će ovaj kraj pripasti
ostatku doma Judinog
i po njemu će se napasati.
Uveče će legati
po kućama Askalona
jer će ih se setiti Gospod, Bog njihov,
i vratiće njihove izgnanike.
Moav i Amon
8 „Čuo sam ruganje Moavaca
i ponižavanje Amonaca.
Oni hule na moj narod,
osilili su se na njihovoj granici.
9 Zato, života mi moga
– govori Gospod nad vojskama,
Bog Izrailjev –
Moavci će biti kao Sodoma,
a Amonci kao Gomora:
carstvo kopriva, slana jama
i večna pustoš.
Poharaće ih ostatak mog naroda,
preostali od moga naroda će ih zaposesti.“
10 I ovo im je umesto njihovog ponosa,
jer su osiono ponižavali
narod Gospoda nad vojskama.
11 Biće Gospod strašan prema njima
jer će pomesti sve bogove zemaljske.
Sva ostrva naroda će mu se pokloniti,
baš svako sa svog mesta.
Kuš
12 „A i vi, o, Kušani,
bićete sasečeni mačem mojim!“
Asirija
13 Pružiće on ruku svoju na sever
i uništiće Asiriju.
Ninivu će učiniti pustarom
sprženom kao pustinja.
14 Krda će ležati po njoj
i sve vrste životinja.
Buljina i sova
po njenim stubovima noć provode,
huču na prozoru.
Razvaljen će biti prag
jer je on izlomio dasku od kedra.
15 Takav će biti oholi grad
što spokojno počiva,
koji u svom srcu kaže:
„Ja jedini i niko kao ja!“
Kako si postao pustoš,
brlog svake zveri!
Ko god mimo njega prođe zviždaće,
odmahnuće rukom.