Psalam 26
Davidov.
1 Opravdaj me, Gospode,
jer sam živeo u nedužnosti,
u Gospoda sam se pouzdao,
pokolebao se nisam.
2 Istraži me, Gospode, iskušaj me,
ispitaj mi i nutrinu i srce.
3 Hod svoj upravljam po tvojoj istini,
jer mi je tvoja milost pred očima.
4 Ja ne sedim s lažljivcima,
s licemerima se ja ne družim.
5 Ja mrzim zbor zlikovaca,
s opakima neću ni da sednem.
6 Ruke perem u svojoj nevinosti,
i idem oko tvog žrtvenika, Gospode,
7 da glasno uzdignem glas hvalospeva,
i drugima pričam o svim tvojim čudima.
8 Volim, Gospode, Prebivalište tvoje,
mesto u kome prebiva tvoja slava.
9 Ne pogubi moju dušu s grešnicima,
ni moj život s ljudima krvoločnim;
10 na rukama je njima bezakonje,
a desnica puna im je mita.
11 A ja ću hodati u nedužnosti;
otkupi me, smiluj mi se!
12 Moja noga stoji na ravnom mestu:
na zborovima blagosiljaću Gospoda.