38
Gospodnje besede
1 Tada je Gospod uzvratio Jovu iz vihora ovim rečima:
2 „Ko je taj što moj savet
pomračuje rečima neznanja?
3 Kao muško opaši slabine svoje,
da te ja pitam, a ti da mi odgovaraš.
4 Gde si ti bio kada sam polagao temelje zemlji?
Kaži ako si pametan!
5 Ko joj je odredio mere – ako to znaš –
ko je merno uže nad njom razvukao?
6 Na čemu su njene osnove uglavljene?
Ko li joj je postavio ugaoni kamen
7 kada su jutarnje zvezde pevale složno
i kad su klicali svi Božiji sinovi*?
8 Ko je more zatvorio vratima
kada je prokuljalo i iz utrobe izašlo;
9 kada sam mu od oblaka haljinu skrojio
i povoje od gustoga mraka;
10 i pobo mu graničnike svoje,
uglavio rešetku i vrata;
11 kada sam mu rekao:
’Dolazićeš dovde ali ne i dalje,
ovde je međa obesti talasa tvojih!’?
12 Jesi li za života svoga zapovedao jutru
i kazao zori gde joj je mesto,
13 da prihvati zemlju za uglove,
da s nje budu otreseni zlobni ljudi?
14 A zemlja se oblikuje kao glina pod pečatom,
pa sve na njoj ko haljina stoji.
15 Tada se od zlobnika uzima svetlo njihovo,
lomi im se ruka uzdignuta.
16 Da li si išao do izvora mora?
Jesi li hodao dubinom bezdana?
17 Da li su ti pokazana vrata smrti?
Jesi li video vrata od najcrnje tame?
18 Jesi li sagledao zemljina prostranstva?
Reci, ako znaš sve to!
19 Koji je put do kuće svetla?
Na kom se mestu nalazi tama?
20 Zar možeš da ih poneseš do njihovog mesta?
Znaš li za staze do njihovog stana?
21 Ma, ti to znaš, ti si se tada rodio
i golem je broj tvojih dana!
22 Jesi li bio u riznicama snega?
Jesi li video oružarnicu grada
23 koju sam sačuvao za vreme nevolje,
za dan boja i vojevanja?
24 U kojem se smeru račva munja
i gde se istočni vetar po zemlji raznosi?
25 Ko poplavu račva na kanale
i put tutnjavi groma,
26 da donese kišu zemlji bez ikoga
i pustari bez žive duše;
27 da napoji pustoš i pustinju
i učini da iznikne trava?
28 Da li kiša oca ima?
Kapi rose ko je izrodio?
29 Iz čije se utrobe led rodio
i inje s nebesa ko je porodio,
30 kad ko kamen vode se skamene,
površinom sledi se dubina?
31 Jesi li ti svezao Vlašiće lancima?
Hoćeš li da odrešiš Orion?
32 Možeš li da na vreme izvedeš sazvežđa
i povedeš Medveda sa njegovim medvedićima?
33 Poznaješ li zakone nebesa
i postavljaš li njihova pravila na zemlji?
34 Zar ti možeš oblacima da dovikneš,
pa da te silnim vodama obliju?
35 Možeš li da pošalješ munje,
da one krenu i kažu ti: ’Tu smo!’?
36 Ko je petlu dao mudrost
i ko je razumu znanje dao?
37 Ko mudrošću oblake broji
i ko ih izliva ko nebeske mešine,
38 da stvrdne grumenje zemlje
i zgrudva busenje?
* 38:7 Anđeli.