6
Davanje milostinje
1 Pazite da svoja dela pravednosti ne činite pred ljudima da bi vas primetili; inače nećete dobiti nagradu od Oca vašega koji je na nebesima.
2 Stoga, kad daješ milostinju, ne trubi pred sobom, kao što to licemeri čine po sinagogama i po ulicama, da bi ih ljudi veličali. Zaista vam kažem: već su primili svoju nagradu. 3 A ti kad daješ milostinju, neka tvoja levica ne zna šta čini tvoja desnica, 4 da tvoja milostinja bude u tajnosti. I Otac tvoj koji vidi ono što je tajno, uzvratiće ti javno.
O molitvi
5 Kada se molite, ne budite kao licemeri koji vole da se mole stojeći po sinagogama i po raskršćima ulica da bi ih ljudi videli. Zaista vam kažem, već su primili svoju nagradu. 6 A ti kada se moliš, uđi u svoju sobu, zatvori vrata za sobom i pomoli se svome Ocu koji vidi što je tajno. Tvoj Otac koji vidi što je tajno, uzvratiće ti javno. 7 I kada se molite, ne budite kao neznabošci koji gomilaju reči, misleći da će zbog mnogih reči biti uslišeni. 8 Ne budite kao oni! Naime, vaš Otac zna koje su vaše potrebe i pre nego što zatražite nešto od njega.
9 Vi se, dakle, molite ovako:
’Oče naš, koji si na nebesima,
neka se slavi ime tvoje sveto,
10 neka dođe Carstvo tvoje,
neka bude tvoja volja,
kako na nebu, tako i na zemlji.
11 Hleb naš nasušni daj nam danas
12 i oprosti nam dugove naše
kako smo i mi oprostili dužnicima svojim.
13 Ne daj da podlegnemo iskušenju,
nego nas izbavi od Zloga.’*
14 Jer, ako opraštate ljudima njihove prestupe, oprostiće i vama vaš Otac nebeski. 15 A ako ne opraštate ljudima, ni vama neće oprostiti Otac vaš vaše prestupe.
O postu
16 A kada postite, ne budite snuždeni kao licemeri, koji izobličuju svoje lice da bi ih ljudi videli kako poste. Zaista vam kažem: već su primili svoju nagradu. 17 A ti kada postiš, umij se i uredi svoju kosu mažući je uljem, 18 da ne primete ljudi da postiš, nego Otac tvoj koji vidi što je tajno. I Otac tvoj koji vidi što je tajno, uzvratiće ti javno.
Pravo blago
19 Ne prikupljajte sebi blago na zemlji, gde ga moljci i rđa nagrizaju i gde lopovi potkopavaju i kradu. 20 Nego prikupljajte sebi blago na nebu, gde ni moljac ni rđa ne nagrizaju i gde lopovi ne potkopavaju i ne kradu. 21 Jer, gde je tvoje blago, tamo će biti i tvoje srce.
22 Oko je svetiljka telu. Ako je tvoje oko velikodušno, celo tvoje telo biće osvetljeno. 23 Ali ako je tvoje oko zavidno†, celo tvoje telo biće u tami. Dakle, ako ono što te osvetljava postane tamno, kakva li će tek tama nastati u tebi!
Ne može se služiti Bogu i bogatstvu
24 Niko ne može služiti dva gospodara. Jer, ili će jednoga mrzeti, a drugoga voleti; ili će jednome biti privržen, a drugoga prezirati. Ne možete služiti Bogu i bogatstvu! 25 Zato vam kažem: ne brinite se za svoj život, šta ćete jesti ili šta ćete piti, niti za telo, čime ćete se odenuti. Nije li život vredniji od hrane i telo od odeće? 26 Pogledajte ptice na nebu! Niti seju, niti žanju, niti sabiru u žitnice, a vaš Otac nebeski ih hrani. Zar vi ne vredite mnogo više od njih? 27 Ko od vas može brinući se produžiti sebi život, makar samo za jedan čas?‡
28 A zašto se brinete za odeću? Pogledajte poljske ljiljane! Ne trude se niti predu. 29 A ja vam kažem da ni Solomon u svoj svojoj raskoši nije bio odeven kao i jedan od njih. 30 Pa ako Bog tako odeva bilje koje je danas u polju, a već sutra se baca u peć, koliko li će pre odenuti vas, o, maloverni! 31 Ne govorite zabrinuto: ’Šta ćemo jesti?’ ili: ’Šta ćemo piti?’ ili: ’Šta ćemo obući?’ 32 Sve to traže i mnogobošci. Jer, zna vaš nebeski Otac da vam je sve to potrebno. 33 Tražite prvo Carstvo Božije i njegovu pravednost, a sve ovo će vam se dodati.
34 Prema tome, ne brinite se za sutrašnji dan, jer će se sutra brinuti o sebi. Svakom danu je dosta zla svoga.
* 6:13 Reč u grčkom može da znači i zlo (kao u starijim prevodima) i Zli, pri čemu se misli na đavola. † 6:23 Doslovno: oko zdravo… oko loše. ‡ 6:27 Doslovno: makar samo za pedalj.