Psalam 3
Psalam Davidov, kad je bežao pred svojim sinom Avesalomom.
1 Gospode, koliko li je mojih protivnika,
koliko li je onih što ustaju na mene!
2 Mnogo je onih što o meni kažu:
„Nema njemu spasenja od Boga.“
Sela
*
3 A ti, Gospode, štit si oko mene,
slavo moja, ti mi glavu dižeš!
4 Glasom svojim prizivam Gospoda,
odgovara on mi s gore svoje svete.
Sela
5 Ja ležem i spavam, i opet se budim,
jer On, Gospod, pruža mi oslonac.
6 Ne bojim se ni hiljada ljudi,
što odasvud nadiru na mene.
7 Ustani, Gospode,
spasi me, moj Bože;
sve dušmane moje udari u bradu,
opakima sve zube polomi.
8 Spasenje pripada Gospodu,
tvoj blagoslov na tvom je narodu.
Sela
* Psalam 3:2 Jevrejski muzički pojam nesigurnog značenja koji se u Septuaginti prevodi kao prekid, pauza.