4
1 Recimo to ovako: dok god je naslednik maloletan, uopšte se ne razlikuje od roba, iako je vlasnik svega. 2 On je pod starateljima i upraviteljima sve do dana koji je odredio njegov otac. 3 Tako je i sa nama: kada smo bili maloletni, bili smo potčinjeni silama ovoga sveta. 4 A kada je nastupilo pravo vreme, poslao je Bog svoga Sina koga je žena rodila. On je živeo pod Zakonom, 5 da bi otkupio one koji su pod Zakonom, da postanemo deca Božija. 6 A pošto ste deca, posla Bog Duha svoga Sina u naša srca, koji kliče: „Ava, Oče!“ 7 Stoga nisi više rob, nego sin; a ako si sin, onda si i subaštinik nasledstva koje je Bog pripremio.
8 Nekada, dok još niste poznavali Boga, robovali ste bogovima koji po svojoj prirodi to nisu. 9 A sada, kada ste upoznali Boga, u stvari, kad je Bog upoznao vas, kako možete da se ponovo vraćate nemoćnim i jadnim silama ovoga sveta, kome ponovo hoćete da robujete? 10 Vi pomno pazite na dane, mesece, godišnja doba i godine. 11 Plašim se da sam se uzalud trudio za vas.
12 Braćo, molim vas, budite kao ja, jer sam i ja kao vi. Ništa mi niste učinili nažao. 13 Znate da sam bio bolestan kada sam vam prvi put propovedao Radosnu vest. 14 Pa iako je moje telesno stanje bilo iskušenje za vas, vi me niste ni prezreli ni odbacili, nego ste me primili kao Božijeg anđela, kao Hrista Isusa. 15 Gde je, dakle, vaše blaženstvo? Uveren sam, naime, da biste, kada bi to bilo moguće, izvadili svoje oči i dali ih meni. 16 Zar sam postao vaš neprijatelj govoreći vam istinu?
17 Ti ljudi pokazuju revnost za vas, ali ne iz dobrih namera. Naime, oni žele da vas odvoje od mene, da biste vi revnovali za njih. 18 Dobro je da budete revnosni, ali za dobre stvari, i to uvek, a ne samo kad sam ja kod vas. 19 O, deco moja! Ponovo vas s mukama rađam dok se Hristos ne uobliči u vama. 20 Kako bih hteo da sam sad kod vas, pa da izmenim svoj glas, jer ne znam šta da radim s vama.
21 Sada mi recite, vi što hoćete da se podložite Zakonu: zar ne čujete šta Zakon govori? 22 Napisano je da je Avraham imao dva sina. Jednoga je rodila robinja, a drugoga slobodna. 23 Ali onaj kojeg je rodila robinja, rođen je na prirodan način, a onaj koga je rodila slobodna, na osnovu Božijeg obećanja.
24 Sve je to slikovito rečeno, a znači ovo: ove dve žene predstavljaju dva saveza. Prvi je sa gore Sinaj i on rađa za ropstvo, i to je Agara. 25 Agara predstavlja goru Sinaj u Arabiji, koja odgovara današnjem Jerusalimu, a on je zajedno sa svojom decom u ropstvu. 26 Ali zato je nebeski Jerusalim slobodan, i on je naša majka. 27 Jer je napisano:
„Raduj se, nerotkinjo, koja ne rađaš,
podvriskuj kličući,
ti što muke porođajne ne trpiš,
jer više dece ima samotna,
nego ona koja ima muža.“
28 Vi ste, braćo, poput Isaka, deca obećanja. 29 No, kao što je onaj koji je rođen na prirodni način gonio onoga koji je rođen na osnovu obećanja Duha, tako je i danas. 30 Ali, šta Pismo kaže:
„Oteraj sluškinju i njenog sina,
jer sin sluškinje neće deliti nasledstvo
sa sinom slobodne.“
31 Zato, braćo, nismo deca robinje, nego deca slobodne.